ועדת הכספים, כנסת 24, פרוטוקול מספר 65, 2021-07-26 10:00

אלכס קושניר: בוקר טוב לכולם, אני רוצה לפתוח את הוועדה.

אלכס קושניר: היום יום שני, י"ז באב תשפ"א, 26 ביולי 2021.

אלכס קושניר: אנחנו נכנסים לסעיף הראשון בסדר היום שזה הצעת חוק התכנית לסיוע כלכלי (נגיף הקורונה החדש) (הוראת שעה) (תיקון מספר 6), התשפ"א-2021, מ/1429, לקראת קריאה שנייה ושלישית.

אלכס קושניר: לפני הצעות לסדר אני רק רוצה לומר שני דברים, גם בעקבות הבקשות וההערות של חברי הוועדה וגם בעקבות ההערות של ארגוני מעסיקים והמעסיקים עצמם אנחנו כבר עושים שני תיקונים בחוק, האחד זה צמצום, קיזוז ימי מחלה מארבעה לשלושה, זה דבר אחד, ועוד מעט, איציק, אתה תפרט, והדבר השני זה בכל מה שקשור לתשלום על ימי בידוד בגין נסיעה לחו"ל בשליחות המעסיק.

אלכס קושניר: אנחנו מרחיבים את זה טיפה ומכפיפים את זה להוראות והנהלים שיחולו באותה עת על כלל המשק.

אלכס קושניר: זאת אומרת אם הנסיעה לחו"ל בעקבות השליחות של המעסיק מחייבת בידוד בגלל שהמדינה היא שמחייבת בידוד או בגלל שהבן אדם לא מחוסן הוא יקבל את התשלום על פי המתווה שכתוב בחוק.

אלכס קושניר: איציק, בשתי מילים, רק תדייק את שני התיקונים האלה שאמרתי ואז נעבור להצעות לסדר, אחר כך יש אנשים מארגוני החברה האזרחית שירצו להביע את דעתם ואחר כך אנחנו נעבור להצבעה על החוק ועל ההסתייגויות.

איציק דניאל: אמרת מדויק, אני לא חושב שיש לי מה להוסיף, יושב ראש הוועדה.

איציק דניאל: בדיוק מה שאמרת זה מה שיהיה, ארבעה ימים שהיה בחוק המקורי שהופחתו, ימי המחלה שהופחתו, באמת חברי הוועדה ויושב ראש הוועדה ביקשו להפחית.

איציק דניאל: אני מניח שגם ארגוני המעסיקים ירצו להתייחס, אבל האמירה פה היא להוריד את זה לשלושה ימים בעקבות קיצור משך זמן הבידוד וכמובן לתת לעובד שחוזר מחו"ל בשליחות המעסיק לקבל את המתווה שקיים בחוק הזה.

נעה בן שבת: אבל יפחיתו בהתאמה את הימים למי שלא מחוסן, היום מי שלא מחוסן מקבל תשלום יותר נמוך, אבל גם נותנים לו רק שלושה ימים לעומת ארבעה ימים.

איציק דניאל: אני מציע שעוד מעט כשנפתח את זה לדיון נשמע את ההתייחסות.

אלכס קושניר: כן, נכון, תוך כדי דיון נקבל החלטה.

אלכס קושניר: כן, חברי הכנסת, הצעה לסדר, עופר, בבקשה.

עופר כסיף: כן, אנחנו קראנו השבוע, התפרסם בתקשורת, שיש כוונה של ועדת המחירים שזאת ועדה בין משרדית, שאנחנו כולנו יודעים שיש בה גם נציגים של האוצר וגם של ועדת הכלכלה, להסיר את הפיקוח על מחירי הלחם, למרות שהוועדה, מה שהיא דורשת, או יותר נכון מה שהיא קובעת, זה בגדר המלצה והשר צריך להסכים לזה.

עופר כסיף: אני מבקש פה להעלות את הנושא הזה מראש כדי שהדבר הנורא הזה לא יקרה.

עופר כסיף: תודה.

אלכס קושניר: כן, ג'ידא, בבקשה.

ג'ידא רינאוי-זועבי: בוקר טוב.

ג'ידא רינאוי-זועבי: לפני יותר משבועיים דנו כאן בוועדת הכספים במתווה של החל"ת שכלל גם התייחסות לתיירות ולתעופה.

ג'ידא רינאוי-זועבי: אני אז בזמנו העליתי את הנושא של מורי דרך והמתווה התייחס גם למורי דרך.

ג'ידא רינאוי-זועבי: להבנתי היום הממשלה אישרה תוכניות סיוע למלונאים ולמארגני טיולים, אבל למורי דרך עדיין אין תוכנית סיוע, אין מתווה ברור.

ג'ידא רינאוי-זועבי: קבוצה גדולה של מורי דרך ונציגים שלהם נפגשו בשבוע שעבר עם שר התיירות וממה שאני הבנתי מהם הוא אמר שאין תקציב פיצוי על מה שהיה חסר להם במהלך החודשים האחרונים וגם אין מתווה ברור להבא.

ג'ידא רינאוי-זועבי: עכשיו הקורונה חוזרת והשמים נסגרים, אז אני מבקשת לקיים דיון בנושא של מורי דרך ספציפית בכדי לבחון לעומק את הסוגיה ולראות איך אפשר כן לפצות אותם על מה שהיה וגם להכליל אותם במתווה של החל"ת.

ג'ידא רינאוי-זועבי: יכול להיות שחלק מהפתרון יהיה גם דרך משרד הכלכלה במתווה של עסקים קטנים וגם בהכשרות מותאמות ועוד.

אלכס קושניר: כן, רק לעדכן את חברי הוועדה, לפני שנכנסנו לדיון אני קיימתי דיון רחב יותר על מפוטרי הקיץ באופן כללי ושם הועלו כמה סוגיות, אחת זה באמת לנסות להבין את גודל המצוקה, בכמה אנשים מדובר, וגם אולי למצוא מתווה לסיוע וגם אולי למצוא מתווה לתעסוקה, לתעסוקה זמנית.

אלכס קושניר: אני מאוד מקווה שבקרוב יהיו פתרונות.

אלכס קושניר: לגבי מורי דרך, אני רק רוצה לומר שאני בוועדה כאן ביקשתי תוספת לאותו תקצוב של משרד התיירות כדי להוציא לפועל את התוכניות של חמישה מיליון שקלים.

אלכס קושניר: הדבר הזה יאושר כנראה בנפרד מההחלטה הכללית שכבר אושרה על חמישה מיליון ואני גם אלחץ ואבקש שזה בכל זאת ייכנס להחלטה המקורית כדי שהתקציב שם יוכפל לעשרה מיליון, ואגף התקציבים, אני מבקש לבדוק את הסוגיה הזאת.

ג'ידא רינאוי-זועבי: תודה.

אלכס קושניר: אופיר כץ.

אופיר כץ: תודה רבה, אדוני היושב ראש.

אופיר כץ: אני באמת מברך על השינוי וההסכמות שהגעת עם האוצר על הסכום הנוסף וגם להתחשב בעובדים וגם במעסיקים.

אופיר כץ: חשבנו על ארבע ואז שמענו אותם וראינו שצריך לקחת אותם בחשבון ואני מברך על ההסכמה.

אופיר כץ: ההצעה שלי לסדר היא כזו, המתווה של הנשים בהיריון הוא מתווה לא מספק בלשון המעטה, יש נשים שיישארו חודשים ללא שום הכנסה.

אופיר כץ: אני לא מבין למה לא יכולנו להכליל אותם בתוך ההחרגה של החל"ת שעשינו עד גיל 45, עד דצמבר, שהן יהיו רגועות.

אופיר כץ: אני מניח שבמתווה הזה שהוא מאוד מצומצם, סך הכול 15% וזה לתת להם בעצם מהכסף שגם ככה מגיע להם, רק לקחת את זה יותר מוקדם, אז המדינה לא עשתה פה הרבה, וההצעה שלי היא כזו, שיתכבדו אלי אבידר ויאיר גולן וישהו את הכניסה שלהם לממשלה ואת הכסף הזה שנחסוך נוכל להוסיף לתקציב לנשים בהיריון והכסף הציבורי יילך באמת לאן שצריך ולא לכל מיני סידורי ג'ובים וכל מיני שחיתות פוליטית שעושים עכשיו.

אופיר כץ: הכסף הזה יכול לתרום ולסייע הרבה יותר לנשים בהיריון מאשר לדאוג לאיזה הצבעה במליאה.

אלכס קושניר: אני רק אתייחס למתווה עצמו, אני אתייחס לרישא, לא לסיפא.

אלכס קושניר: רק כדי שנבין כולנו, אני אזכיר לכם שדמי הלידה שהיו מגיעים לפי החוק היו אמורים להיות בגובה של דמי האבטלה.

אלכס קושניר: אני אזכיר לך, בפעם הקודמת שדנו בחוק הצלחנו להעלות את זה לגובה השכר האחרון ולאחר מכן הוספנו עוד 15%, לכן התוספת היא לא 15% אלא היא 35% ואם אתה עושה חישוב מתמטי פשוט ועכשיו גם אפשרנו מקדמה של 50% מהסכום הזה - - -

אופיר כץ: אפשר ללכת עוד כמה שנים אחורה ולהגיד שהעלינו ב - - -

אלכס קושניר: לא, הכול עניין של שבועיים, אופיר.

אלכס קושניר: אם אתה עושה את החישוב אז אתה רואה שבעצם ההטבה הזאת היא שוות ערך של שלושה ימי דמי אבטלה פלוס דמי לידה בגובה דמי אבטלה, ולכן אני חושב שזה כן סיוע משמעותי, זה גם הפידבקים שאנחנו מקבלים מרוב הנשים שנמצאות במצב הזה, וזה הפתרון.

אופיר כץ: אני מקבל פידבקים הפוכים.

אופיר כץ: אישה שהרוויחה 5,000 סך הכול, זה לא נותן לה באמת אוויר וחמצן ולזמן מצומצם, יכול להיות שהיא תגיע לחודשיים שלמים שהיא תהיה בלי שום דבר.

אלכס קושניר: אבל זה גם אם היא תקבל דמי אבטלה, זה אותו דבר.

אופיר כץ: בסדר, אבל בגלל זה היינו צריכים לעזור להם פה ולא עשינו את זה.

אלכס קושניר: זה אותו דבר.

אופיר כץ: לא, זה לא נקרא, 15% ולתת להם לקחת מהתקציב שלהם, ממה שהגיע להם גם ככה - -

אלכס קושניר: זה לא מהתקציב שלהם, זה מהתוספת.

אופיר כץ: - - זה לא נקרא לעזור.

אלכס קושניר: קרן ברק, בבקשה.

קרן ברק: יש לי שני דברים.

קרן ברק: ישבנו פה כמה וכמה דיונים, כולל הדיון האחרון שהיינו בו לגבי מתווה התיירות וקבענו, היושב ראש, שאנחנו מטפלים בנושא סוכני הנסיעות וגם קבענו שנקיים איתם פגישה ולאט לאט הם כבר ברמה של השבתה ומודעות בעיתונים.

קרן ברק: זה חשוב מאוד תיירות נכנסת כי זו ההכנסה שלנו כמדינה, אבל חשוב לנו גם העסקים הקטנים, אני יושבת ראש השדולה של העסקים הקטנים, וזה חשוב לנו לא פחות.

קרן ברק: אני לא מצליחה להבין איך בכל האירוע הזה שלכולם תופרים – ואני שמחה כי בזה עזרנו למלונאים והיה עכשיו איזה שהוא מתווה לתעופה, אבל לסוכני נסיעות, בגלל שהם עסקים קטנים, היה צריך לתת להם משהו ספציפי, איזה שהוא, איכשהו, הגדלת החל"ת לתקופה מסוימת, גמלה אחרת, כמו לבני 45.

קרן ברק: גם דיברנו על זה פה, גם אתה הבנת שזה האירוע ובכל זאת גם לא עשינו לזה follow up מבחינת הבקשות שאמרנו שנעשה וגם האוצר די מתעלם מהם.

קרן ברק: אני מבקשת ממך, באמת, אני מכירה כשאתה נכנס לנושא, זה לא קבוצה גדולה, לא מדובר בהרבה מאוד אנשים, מדובר בדרך כלל גם באנשים מבוגרים, אני מבקשת ממך שתיתן על זה את הדעת ותיכנס לעובי הקורה בנושא, ספציפית לענף הספציפי הזה.

קרן ברק: זה דבר אחד.

אלכס קושניר: בסדר גמור, תודה.

קרן ברק: ודבר שני, שאלה, אני לא כל כך הבנתי מנושא הרגולציה של ההקלות ברגולציה לעסקים, מה שהיה אמור להיכנס לחוק ההסדרים.

קרן ברק: יצא, נכנס, יצא, נכנס, לי כמובן זה מאוד מאוד חשוב, זה פרק מאוד מאוד משמעותי בהקלות האלה ואני לא כל כך הבנתי אם הוא בפנים או בחוץ.

קרן ברק: האם יש לך תשובה לזה ואם לא, אז אנחנו צריכים לעשות על זה דיון גם.

אלכס קושניר: לא, כרגע זה נמצא במשא ומתן בתוך הממשלה.

אלכס קושניר: ברגע שזה יגיע לכנסת אנחנו נראה מה בסוף נכנס, הרי זה יבוא לכנסת לקריאה ראשונה אז אנחנו נבין איפה זה נמצא ולפי זה נפעל.

קרן ברק: פשוט, מכיוון שאני, כמו שאמרתי לך, אני אמשיך לשאת בתואר הזה של יושבת ראש השדולה לעסקים קטנים ובינוניים, אני יודעת שחלק ממסקנות הקורונה שראינו שאנחנו יכולים, בלי רגולציה, עדיין לתפקד בלי הרגולציה המחמירה אז חבל שנחזור על הטעויות שעשינו ושווה להמשיך את זה, ולכן אם אנחנו יכולים לעזור להם בהקלות האלה, זה בלי עלות תקציבית, להיפך, זה הפחתה תקציבית, אז שווה שגם תצא מפה איזה שהיא קריאה להגיד: חבר'ה, גם אנחנו חושבים על זה.

אלכס קושניר: אני חושב שלאף אחד אין ספק שהרגולציה או הפחתת הרגולציה זה דבר מאוד מאוד חשוב, זה גם היעד של הממשלה.

אלכס קושניר: מה נכנס בדיוק ומה לא נכנס, אני לא מתערב בדיונים בתוך הממשלה, יש שם משא ומתן.

אלכס קושניר: יסתיים המשא ומתן זה יבוא אלינו ואנחנו כחברי כנסת בוודאי - - -

קרן ברק: לא, אני מפחדת ש - - - לפני שיסתיים המשא ומתן.

אלכס קושניר: בוודאי בוועדת הכספים נוכל להשפיע על הדבר הזה בפועל.

קרן ברק: להשפיע אם זה בפנים, אבל אם זה יהיה בחוץ?

אלכס קושניר: גם אם זה בחוץ אנחנו נוכל להשפיע ולהכניס חלק מהדברים.

קרן ברק: אולי שתצא מפה קריאה שנכניס את זה.

אלכס קושניר: ברגע שזה יגיע לכאן אנחנו נדון בזה בהחלט.

אלכס קושניר: כן, עוד חברי כנסת, בבקשה.

אלכס קושניר: נירה שפק, בבקשה.

נירה שפק: שלום.

נירה שפק: אני רוצה לעדכן, אמנם זה משהו שהוא ביטחוני, אבל יש לו השלכות כלכליות, טרור הבלונים ממשיך, השריפות ממשיכות, הרצון לפגוע בחיי אדם ולסנוור אנשים לאורך הגדר ממשיכים ואני חושבת שאנחנו חייבים לקיים גם פה דיון על המשמעויות של זה ואיך לגרום לתושבי העוטף, אנחנו נמצאים בערך שלושה חודשים לפני תום הקלות המס לתושבי העוטף, לראות איך אנחנו מביאים את זה בלוח זמנים כזה שלא נצטרך לעשות כאן דיונים לתוך הלילה כדי לחכות עד הקצה, ובמקביל לטפל גם בכאן ועכשיו.

נירה שפק: זה דבר אחד שאני מעלה ואני אשמח לקבל מענה.

נירה שפק: והדבר השני זה כל נושא רפורמת החקלאות.

נירה שפק: בסוף רפורמת החקלאות היא לא בעיה של החקלאים בלבד, חקלאות היא ערך, היא ביטחון אסטרטגי למדינת ישראל, זה משפיע על הצרכנים, על הביטחון התזונתי שלנו, על מקורות הקרקע, על השימושים האחרים שיהיו לקרקע, על מקורות המים, ואני מבקשת שיתקיים דיון פה בוועדת כספים במקביל לזה שזה כבר נפתח לעיון הציבור כדי שנוכל להביא את אנשי המקצוע ולשאול אותם את השאלות המקצועיות במקביל.

נירה שפק: הלמידה שלנו לא פחות חשובה מהשאלות שאנחנו שואלים.

נירה שפק: תודה.

אלכס קושניר: בסדר.

אלכס קושניר: מוסי רז.

מוסי רז: אדוני יושב הראש, פורסם שרשות המסים דרשה להסיר מבניין שהיא שוכרת שלט נגד אלימות.

מוסי רז: אני רוצה לשאול באיזה זכות, ולהעלות את זה כאן, לרשות המסים אין זכות, בוודאי בבניין שלא שייך לה ולא שייך למדינה, להסיר שלט נגד אלימות.

אלכס קושניר: אני לא מכיר את זה, תפרט.

מוסי רז: שלט שקורא לגנץ, לשר הביטחון, ולשר לבטחון פנים לפעול נגד האלימות של המתנחלים.

מוסי רז: אין להם זכות לדרוש הסרה של שלט כזה.

אלכס קושניר: רגע, זה נתלה על בניין ממשלתי?

מוסי רז: לא, זה בניין שהם שוכרים, אבל בעל הבית אישר את זה והוא גם מזדהה עם התוכן.

מוסי רז: לא שצריך להיות, צריך להיות סך הכול בן אדם נורמלי כדי להזדהות עם תוכן נגד אלימות, גם אם אתה מתנחל בעצמך, ואני חושב שצריך להבהיר כאן, גם בדיון הבא שיהיה עם רשות המסים, שאין להם זכות להתערב בדברים מהסוג הזה על בניין שלא שייך להם ובכלל הם לא צריכים לנקוט עמדה פוליטית, בוודאי לא לנקוט עמדה בעד אלימות.

שלמה קרעי: גם על בית שאתה שוכר יכולים לתלות שלטים?

שלמה קרעי: חבר הכנסת רז, גם על בית שאתה שוכר יכולים לבוא לתלות לך שלטים בלי לשאול אותך?

מוסי רז: אם בעל הבית, זו עמדתו.

שלמה קרעי: כשאתה שוכר את הבית?

מוסי רז: אם בעל הבית, זו עמדתו, אז כן.

שלמה קרעי: באמת?

קרן ברק: לא, מה פתאום?

קרן ברק: הוא לא יכול.

שלמה קרעי: מה זה הדבר הזה?

שלמה קרעי: אתה שוכר בית אתה מחליט איזה שלט לתלות.

קרן ברק: בעל הבית יכול להחליף בתוך הבית משהו?

מוסי רז: אם אתה עכשיו בעצם רוצה להתייצב בעד אלימות, זכותך להתייצב בעד אלימות.

מוסי רז: אני נגד.

נירה שפק: זה תלוי בחוזה.

שלמה קרעי: כשאתה שוכר בית ברירת המחדל היא שיש לך את כל הזכויות על הנכס.

קרן ברק: אתה מחליט מה קורה בבית.

שלמה קרעי: לא יתלו לך שלט בעל כורחך.

מוסי רז: בעל הבית אישר את הדבר הזה.

שלמה קרעי: אם אתה ליכודניק, אז הוא יתלה לך שלט של מוסי רז על הבית בלי לשאול אותך?

נירה שפק: לא, יש סעיף בחוזה, למשל בדירה שאני משכירה כתוב שאין לתלות שלטים, או שיש לתלות שלטים.

קרן ברק: אין בעיה, אבל במצב נורמלי, גם אני שוכרת, בעל הבית לא יכול לתלות לי בתוך הבית שלט שאינני מסכימה אליו, זה מזוהה איתי, הדירה היא שלי, הוא לא יכול לשים לי שום דבר.

נירה שפק: אלא אם כן זה מופיע בחוזה.

קרן ברק: אין חוזים שזה מופיע בהם, בסדר?

אלכס קושניר: חבר'ה, אנחנו נכנסים פה לדיון שלא קשור לוועדת הכספים.

שלמה קרעי: חבר הכנסת רז, כדאי שתגנה גם אלימות - - -

אלכס קושניר: חבר הכנסת מאיר יצחק הלוי, בבקשה.

שלמה קרעי: כדאי שתגנה את אלה שרוצים להשמיד אותנו ולא את אלה שציוניים ושומרים כאן על הארץ.

שלמה קרעי: תגנה טרור.

מוסי רז: אני מגנה את אלה שרוצים להשמיד אותנו, אני רק מגנה - - -

שלמה קרעי: אני לא בעד אלימות.

אלכס קושניר: אבל, חבר הכנסת קרעי, לא קיבלת זכות דיבור.

אלכס קושניר: בבקשה, חבר הכנסת מאיר יצחק הלוי.

מאיר יצחק הלוי: שבוע טוב לכולם, שלום, אדוני היושב ראש.

מאיר יצחק הלוי: אני בא עכשיו בנסיעה מהעיר אילת ואני רוצה להעלות פה - - -

אלכס קושניר: מתי יצאת?

אלכס קושניר: באיזה שעה יצאת?

מאיר יצחק הלוי: כדי לנהוג בצורה מסודרת יצאתי בחמש וחצי.

מאיר יצחק הלוי: אני רוצה להעלות שלושה נושאים שהם רלוונטיים, האחד, העיר אילת, לשמחת כולנו, מלאה בהמוני עם ישראל, אבל בזמן שהיא מלאה בהמוני ישראל גם הנגיף נכנס לתוכה ואני מתכוון להעלות, ואני מעלה את זה פה כי זה יגיע גם לדעתי לדיון פה, להחזיר את מתווה האיים הירוקים לעיר אילת, היום יותר מתמיד זה קל משום שכ-80% מתושבי מדינת ישראל מחוסנים לשמחתנו כך שמנגנוני הבקרה אמורים להיות פשוטים וקלים.

מאיר יצחק הלוי: זה ייצר, שוב, כלכלה שהעיר אילת כל כך צריכה אותה אחרי המשברים הקשים שהיא עברה בשנתיים האחרונות.

מאיר יצחק הלוי: הדבר השני, לצערי הגדול בשבת טבע צוללן בעיר אילת, שמצטרף לארבעה אנשים שטבעו בסוף השבוע הזה.

מאיר יצחק הלוי: אני שמח שחבר הכנסת ולדימיר מתכוון להעלות הצעה בעניין, אני חושב שהגיע הזמן לעשות סדר בנושא החופים במדינת ישראל, ודאי וודאי בחופים שאינם מוכרזים שגובים מחיר כבד מאוד של תושבי מדינת ישראל ואורחיה.

מאיר יצחק הלוי: והדבר השלישי שאני רוצה להעלות, שוב ראינו השבוע איך כביש הערבה גובה דמים.

מאיר יצחק הלוי: זה לך אני אומר, אדוני היושב ראש, אני בטוח שאתה תסייע בעניין הזה, גם משום שמדובר פה בפעולה תשתיתית חשובה מאוד בעת הזו וגם כשמדובר בכביש שהוא גובה דמים.

מאיר יצחק הלוי: אני מדבר על כביש הערבה מאילת בואך צומת הערבה, שכנראה הנושא הזה יעלה כאן לסדר הדיונים ואני מאוד מאוד מקווה שהנושא הזה ייכנס לתוכנית החומש של משרד התחבורה בעזרת ועדת הכספים ומשרד האוצר.

שלמה קרעי: אני לא יודע אם לא שמעת, חבר הכנסת הלוי, אבל הממשלה שלך החליטה לבטל את הפרויקט של הרכבת לאילת.

מאיר יצחק הלוי: אני דרך אגב דיברתי איתם, הם לא יודעים על ההחלטה הזו.

שלמה קרעי: לא יודעים על ההחלטה הזו?

אלכס קושניר: שלמה קרעי שמע שמישהו שמע שמישהו שמע.

אלכס קושניר: אז יש עוד חברי כנסת?

שלמה קרעי: אנחנו תיכף ניתן לך את הפרסום.

אלכס קושניר: יש עוד חברי כנסת?

מאיר יצחק הלוי: לא, אני מכיר את הפרסום, אבל - - -

אלכס קושניר: אוקיי.

אלכס קושניר: יש לנו אנשים בזום שרצו להביע את דעתם?

אלכס קושניר: מיכל וקסמן חילי, התאחדות התעשיינים, בבקשה.

מיכל וקסמן חילי: שלום לכולם, תודה רבה.

מיכל וקסמן חילי: הייתי רוצה, בבקשה, ברשותכם, לחזור לאחור ולהזכיר לכולם שזה לא ברור מאליו שהמעסיקים מממנים את דמי הבידוד.

מיכל וקסמן חילי: חיוב המעסיקים לכתחילה בתשלום דמי בידוד היה בניגוד לחוק, אני מזכירה לכולם.

מיכל וקסמן חילי: רק לאחר שהתאחדות התעשיינים עתרה לבג"צ ובג"צ ביטל את ההסדרה הלא חוקית, רק אז ישבנו למשא ומתן עם המדינה והעובדים והוחלט על עקרונות שרובם שולבו בנוסח המקורי של החוק בנובמבר 20'.

מיכל וקסמן חילי: כך שלכתחילה ממש לא ברור מאליו שהמעסיקים נושאים בתשלום, אפילו לא בחלק מהתשלום.

מיכל וקסמן חילי: הנוסח הנוכחי מכרסם בחלק גדול מההסכמות והוא משית עלויות חדשות על המעסיקים.

מיכל וקסמן חילי: אני מתחילה דבר ראשון עם שינוי הגדרת עלות מעסיק.

מיכל וקסמן חילי: הפחתת השיפוי בגין עלות מעסיק והעמדתו למעשה על סך 25% בלבד מעלות השכר ששילם המעסיק במקום העלות כולה, כפי שהיה צריך להיות מלכתחילה, משיתה עלות נוספת ומשמעותית על המעסיק.

מיכל וקסמן חילי: אני מדגישה, לא הייתה תקרה עד עכשיו ולכן היה צריך המעסיק להראות כי אכן זו העלות ומשהוכיח את זה הוא למעשה קיבל את התשלום.

מיכל וקסמן חילי: נאמר פה בדיון הקודם שנעשתה פה השוואה לשיפוי שנעשה ב'שומר החומות'.

מיכל וקסמן חילי: אני מזכירה, מלחמת 'שומר החומות', מעסיק ששילם שכר קיבל שיפוי מהמדינה, אבל ההשוואה הזאת היא לא רלוונטית משום ששם העיקרון המנחה היה הפשטות של ההסדרה ולכן נקבע תשלום ממוצע קבוע בלי להוכיח את התשלום וגם לא את - - - זה לא ההליך שלפנינו שהוא מורכב מאוד, מאוד מסורבל ונדרשת הוכחה.

מיכל וקסמן חילי: הוא כל כך מורכב שחלק מהמעסיקים ויתרו בחלק מהמקרים על ההגשה.

מיכל וקסמן חילי: בנוסף לזה 25% לא משקף את העלות בפועל בגין רכיבים סוציאליים כמו ביטוח לאומי, קופת גמל, צבירת חופשה ומחלה, קרן השתלמות בחלק גדול מהמקרים.

מיכל וקסמן חילי: כל אלה מעלים את השיעור מעל 30%.

מיכל וקסמן חילי: זה הדבר הראשון שלמעשה מכרסם בהסכמות ומביא לכך שהמעסיקים משלמים יותר.

מיכל וקסמן חילי: הדבר השני כבר טופל, תודה רבה, הוא קשור בנסיעה של עובד מטעם המעסיק לחו"ל.

מיכל וקסמן חילי: הייתי רוצה לדבר על הגבלת מספר ימי המחלה.

מיכל וקסמן חילי: הוצע פה על ידי חברי הכנסת בדיון הקודם שניים, שמעתי שהיושב ראש מדבר על שלושה ימים, אני רוצה לומר שלכתחילה זה לא היה ברור שמפחיתים רק ארבעה ימים כשהעובד נעדר שמונה ימים ויותר.

מיכל וקסמן חילי: צמצום ימי המחלה אותם ניתן להפחית מהווה למעשה עלות נוספת על המעסיקים בעוד שלכתחילה הוסכם, כמו שאמרתי, על כל ימי ההיעדרות וזה נלקח בחשבון במסגרת המשא ומתן שעשינו לאחר החלטת בג"צ.

מיכל וקסמן חילי: חשוב לומר בהקשר הזה, אנחנו לא נגד העובדים, המטרה היא לא שהעובדים ישלמו יותר, או שיופחתו מהם יותר ימים, מלכתחילה המדינה הייתה אמורה לשאת בזה והיומיים האלה ולא ארבעה ימים מכרסמים עוד בהסכמות האלה וזה מחייב את המעסיקים לתשלום גבוה יותר.

מיכל וקסמן חילי: עוד דבר שלא הוזכר בדיון הקודם, שהשיפוי ישולם רק בחודש אוקטובר ואילך.

מיכל וקסמן חילי: למעשה המעסיקים נותנים אשראי למדינה, בחלק מהמקרים ממרץ 20', חלק מההוראות למעשה חלות רטרואקטיבית, למשל במקרים שבהם מדובר היה בעובד מחוסן לילד מבודד שלא יכול היה לדווח על הצורך שלו בליווי של הילד שלו משום שהמטרות של הרישום במשרד הבריאות נועדו לצרכים בריאותיים ומכיוון שהוא מחוסן הוא לא יכול היה להודיע, אז כאן עשו תיקון וזה טוב מאוד, תיקון רטרואקטיבי ממרץ, וחלק מהמעסיקים למעשה נותנים אשראי, זאת אומרת מי שיבקש את השיפוי הזה נותנים אשראי למדינה ממרץ עד אוקטובר, שישה חודשים עד שהם ישופו.

מיכל וקסמן חילי: ועוד דבר, לגבי נושא שעלה גם בדיון הקודם, לגבי העובדים הלא מחוסנים, שכאן בהצעת החוק מבקשים להעמיד את השיפוי בגין הבידוד על 75%.

מיכל וקסמן חילי: אנחנו חשבנו לכתחילה שנכון היה לעשות את זה הרבה פחות כדי לעודד עובדים להתחסן.

מיכל וקסמן חילי: המדינה צריכה לעשות כל מה שהיא יודעת כדי לעודד עובדים להתחסן.

מיכל וקסמן חילי: אז אם אני ככה מסכמת את כל הנקודות, כל הנקודות האלה למעשה פוגעות במעסיק בהסכמות שהביאו לכך לכתחילה שהמעסיקים בכלל מוכנים לקחת חלק בתשלום הזה, זה בכלל לא ברור מאליו, וכל אחת מהנקודות האלה מכרסמת עוד ועוד בהסכמות ומביאה לכך שהמעסיקים ישלמו יותר.

מיכל וקסמן חילי: אני חוזרת שוב, זה לא נגד העובדים, זה קודם כל כדי שהמדינה תבין שהיא זו שצריכה לשלם יותר ולקחת על עצמה מקום שהיא חושבת שצריך לכרסם בהסכמות האלה.

שלמה קרעי: אדוני היושב ראש, אפשר הבהרה לגבי מה עומד על השולחן בנושא הזה של ימי בידוד?

שלמה קרעי: מה העובד משלם, מה המעביד ומה המדינה.

אלכס קושניר: דיברנו על זה בדיון הקודם, אבל אגף התקציבים, תסבירו לו.

קרן ברק: זה לא השתנה מהחוק הקודם.

אלכס קושניר: זה השתנה קצת.

אלכס קושניר: לטובה.

שלמה קרעי: זה השתנה קצת.

איציק דניאל: אני רגע אזכיר את ההסדר הקודם שנקבע פה בכנסת בוועדת העבודה והרווחה.

איציק דניאל: ההסדר המקורי אמר שעובד שנכנס לבידוד יצטרך להירשם באתר משרד הבריאות, ברגע שהוא נרשם קמה חובה מהמעסיק לשלם לו את התשלום כשהתשלום נעשה באופן הבא, ליום הראשון העובד לא מקבל תשלום בכלל, ליום השני העובד מתחיל לקבל 100% וכך הלאה מהיום השני עד סוף תקופת הבידוד, למעט מן הסתם שבתות וימי שישי שאינם ימי עבודה.

איציק דניאל: העלות בין המעסיק לבין המדינה מתחלקת באופן הבא: היום הראשון, אמרנו, אין תשלום בכלל, היום השני כולו על המדינה, מהיום השלישי והלאה העלות מתחלקת 50-50 בין המעסיק לבין המדינה כאשר עסק קטן מתחת ל-20 עובדים התשלום הוא 75% מדינה, 25% המעסיק, כשהעובד גם מעצמו נותן איזה שהוא תשלום וזה ימי המחלה שהוא משלם, שכמו שעכשיו אמרה נציגת המעסיקים, ארבעה ימי מחלה.

איציק דניאל: זה מה שנקבע בחוק המקורי, ארבעה ימי המחלה הם הימים המקסימליים שיירדו לעובד שנכנס לבידוד.

איציק דניאל: כעת מה שדובר פה, בגלל שקוצרה תקופת הבידוד מ-14 לפחות בעצם יופחתו מספר ימי המחלה המקסימליים שיופחתו לעובד מארבעה לשלושה.

אלכס קושניר: ההסתדרות, ויוי וייץ בבקשה.

ורד וייץ: שלום לכולם ותודה.

ורד וייץ: זה שניתנה לי זכות דיבור מיד אחרי נציגת התאחדות התעשיינים זו דוגמה מצוינת לאמירה הידועה שדברים שרואים מכאן לא רואים משם.

ורד וייץ: אנחנו אומרות בעצם את אותו דבר, רק הפוך.

ורד וייץ: עמדת המעסיקים מבטאת איזה הנחה סמויה שאנחנו לא יכולים לקבל כאילו ימי מחלה הם איזה שהוא קנס שמוטל על המעסיקים או איזה הטבת שכר סתמית שניתנת לעובדים ולא צורך ממשי של עובד שחלילה חולה או שבני משפחתו חולים.

ורד וייץ: אדוני היושב ראש, כשנחקק החוק מלכתחילה הייתה איזה שהיא הבנה והסכמה שהנטל יהיה פחות או יותר שווה בין המדינה, המעסיקים והעובדים.

ורד וייץ: תקופת הבידוד אז הייתה 14 יום בלי שהייתה אפשרות לקצר אותם ואז הוסכם או נקבע שניתן יהיה לנכות עד ארבעה ימי מחלה מקסימום מן העובדים.

ורד וייץ: היום ניתן לקצר את תקופת הבידוד באמצעות שתי בדיקות שליליות לשבעה ימים, אבל מספר הימים שניתן לנכות מהעובדים לא הוקטן באותה פרופורציה ואנחנו שואלים בעצם למה שלושה ימים ולא יומיים.

ורד וייץ: מה גם שיש חידוש נוסף בחוק הנוכחי והוא שחלק מהעובדים יקבלו 100% וחלק מהעובדים יקבלו רק 75%, וגם מאלה וגם מאלה ינכו שלושה ימים.

ורד וייץ: אנחנו חושבים שבזה האיזון הופר והיינו רוצים שהוא יישמר באיזה שהוא אופן ומבחינתנו השימור הזה יהיה על ידי כך שתקופת הניכוי המקסימלית ומספר הימים המקסימליים שניתן יהיה לנכות יועמד על יומיים.

ורד וייץ: היינו שמחים להבין איך זה נקבע דווקא על שלושה ימים.

ורד וייץ: תודה רבה.

אלכס קושניר: ישי פולק.

ישי פולק: בוקר טוב, תודה רבה.

ישי פולק: אני אגיד שתיים-שלוש מילים מקדימות.

ישי פולק: קודם כל אנחנו מדברים על מצב של שמירת בטחון העם, זה לא משהו שהיה אמור לשבת על המעסיק, זה משהו שמראש כאשר המדינה רוצה לטפל בבריאות העם הכול היה צריך להיות על המדינה והחוק הקודם אכן עשה איזה שהוא איזון על מנת שהנטל בין הצרכים של המדינה, התקציבים, לבינינו, המעסיקים והעובדים, ונוכל להתקדם.

ישי פולק: אני לא אחזור על כל הדברים האחרים שנאמרו, אני רק אגיד שני דברים.

ישי פולק: קודם כל עלות השכר חייבת להיות מלאה ולא בהגבלה של 25% עלות מעסיק, היות שעוד פעם זו השתה שמוציאה מאיזון את החלק של המעסיק בסיפור.

ישי פולק: הדבר השני זה לגבי עובד לא מחוסן שנוסע לצורך עבודתו.

ישי פולק: אלון בר דוד בהסתדרות ודובי אמיתי מנשיאות המגזר העסקי הגיעו להסכמה מסוימת של איך אמורים לטפל בעובדים שלא רוצים להתחסן במקום העבודה ועל מנת שלא יפסידו את מקום עבודתם הוחלט על איזה שהוא מדרג מסוים שאם הם יכולים לעבוד מהבית או אם הם יכולים לעבוד בחדר סגור ואין להם גישה לקהל אז הם לא נפגעים והם יכולים להגיע למקום העבודה.

ישי פולק: רק במקרים קיצוניים יותר שלא ניתן להעסיק אותם אפשר יהיה ולמעסיק יש פררוגטיבה לסיים את ההעסקה.

ישי פולק: התוצאה של זה שאנחנו נאלצים להילחם על להשאיר עובדים מיומנים במקום העבודה, גם אם הם לא מחוסנים בצורה מסוימת.

ישי פולק: אנחנו לא מדברים על עובד שנסע סתם ככה לחוץ לארץ, אם זה 75%, חצי נחמה, אני מדבר על מקום העבודה, אם הוא נסע מטעם מקום העבודה השיפוי צריך להיות מלא ולא ב-75% היות שאז זה מייצר גם אפליה בתוך מקום העבודה וגם בניגוד לאיזה שהיא הסכמה של ניסיון לשמר את אותם עובדים, דרך אגב הסכמה שגם מצוטטת היום בבתי הדין לעבודה בתלונות של עובדים כאלה ואחרים בנושא הזה.

ישי פולק: הנושא השלישי, בתקנות יש את המנגנון שמדבר על מצב שבו אם לוקחים בחשבון את ההורים המלווים ואת העובד שנשאר עם הילד בבית כמשק בית, מה הכוונה?

ישי פולק: זאת אומרת שאם למעשה שני ההורים מתחלקים בזמן הזה המשמעות היא שניתן לשניהם ביחד להוריד עד, עכשיו זה שלושה ימים, קודם זה היה ארבעה ימים, ושתיים, רק מהמעסיק הראשון, רק למעשה מהעובד הראשון, אבל אנחנו המעסיקים, שני ההורים לא עובדים אצל אותו מעסיק, הם עובדים אצל שני מעסיקים שונים, המשמעות היא שהמעסיק השני נושא בעלות כלכלית יותר גבוהה מאשר המעסיק הראשון ואין לזה שום היגיון בשום תפיסה כיוון שאנחנו לא מטפלים במשק בית, אנחנו עובדים מול העובד שלנו.

ישי פולק: יש פה בעיה טכנית לבצע גם את הסנכרון, הצורך לדווח ואיך שנדווח מבחינה טכנית לא ברור פה והתוצאה היא שלא נהיה כנראה מסוגלים לעשות את זה.

ישי פולק: והדבר האחרון, אדוני, מדבר על נושא הרטרואקטיביות.

ישי פולק: התקנות מדברות על רטרואקטיביות מינואר 21' בכל מה שקשור להורים, אבל הדיווח שמדבר על 90 יום אחרי התחולה מביא למצב שבו אין את הטפסים שהיו צריכים למלא, אין מעקב מה-1.1.21 עד היום, ולמעשה אין שום דרך לפקח על זה בצורה הזאת.

ישי פולק: לעומת זאת יש לי בעיה להבין למה לא ניתן להחיל רטרואקטיבית את כל העובדים, בלי שום קשר להורים, מ-1.1.21 עד היום שכן זו זכות של המעסיק והעובדה שזה נמנע מאיתנו טכנית, להגיש בקשות שייצרו, כמו ששמענו כבר על בירוקרטיה מטורפת, על חוסר יכולת, בזמנו היו אנשים שמחוסנים ולא ניתן היה בכלל להזין להם את הבידוד כי הם היו מחוסנים אז לא מגיע להם ואז אם הילד נשאר בבית, עכשיו איך יפתחו את זה טכנית לזה שהם כן יוכלו לעשות את זה, אלא באמצעות תצהיר ידני שיגיע והמעסיקים יתחילו לריב על זה עם הביטוח הלאומי?

ישי פולק: המערכת פה בנקודה הזו לא תפורה בצורה הטכנולוגית שאנחנו נוכל להגיד לך שאני שם את היד על כך שזה יעבוד.

ישי פולק: אני לא רואה איך זה עובד.

ישי פולק: ולכן ככל שמסתכלים על רטרואקטיביות צריך להסתכל על רטרואקטיביות מלאה, וככל שמסתכלים על עובד אין בעיה, אי אפשר להסתכל על זה כמשק בית וצריך קודם כל לפתור את הבעיה הטכנולוגית ואז לבצע את הדבר הזה אחרת אנחנו פשוט נהיה במקום שאנחנו נשלם את הכול, נבקש את הבקשה ובסוף גם נקבל שיפוי חסר כי המדינה תחליט שזה נופל ברובריקה כזאת או אחרת שאנחנו לא היינו מודעים לה.

ישי פולק: הרבה תודה.

שלמה קרעי: אדוני יושב הראש, עוד שאלה.

שלמה קרעי: לגבי ימי המחלה שנגרעים מהעובד, האם זה לסירוגין, זאת אומרת כל יום שלישי של בידוד יורד לו יום אחד, או שאם אני בבידוד חמישה ימים אז בעצם יורדים רק ממני שלושה ימי מחלה?

אלכס קושניר: לא, זה תלוי.

אלכס קושניר: אם ההורים משתתפים ביחד אז זה על פי הצהרה שיש בחוק.

שלמה קרעי: לא הורים, אני לבד בבידוד, חמישה ימים.

שלמה קרעי: אמרת שהיום הראשון אני לא מקבל, היום השני המדינה משלמת ושלושה ימים, שלישי, רביעי וחמישי נגרעים ממני בעצם?

איציק דניאל: אתה מקבל תשלום מלא, המעסיק ישלם לך תשלום מלא כשהעלות מתחלקת בין המדינה לבין המעסיק בהתאם לגודל העסק.

שלמה קרעי: מה זה תשלום מלא?

שלמה קרעי: כמה ימי מחלה נגרעים ממני?

איציק דניאל: ארבעה ימי מחלה.

שלמה קרעי: שלושה ימי מחלה.

נעמה לזימי: ארבעה, רק הראשון לא.

נעמה לזימי: כתוב היה, דיברנו על זה בדיון שעבר.

שלמה קרעי: אבל אמרת שעכשיו ירדנו לשלושה ימי מחלה.

איציק דניאל: בתיקון החדש יירדו שלושה.

שלמה קרעי: בתיקון החדש יירדו שלושה, זאת אומרת זה לא יום המעביד ויום העובד, זה העובד, גורעים ממנו את כל ימי המחלה.

קריאה: רק שלושה ימים.

קריאה: גם אם הוא היה בבידוד ארוך יותר זה שלושה ימים.

שלמה קרעי: כן, אבל אתה לא עושה את זה לסירוגין, אתה לא עושה כל יום שלישי, שישי, תשיעי, 12, יורד מהעובד.

נעמה לזימי: למה לא דיפרנציאלי באמת?

איציק דניאל: שוב, ההסדר הזה של הפחתת ימי המחלה באופן הזה נקבע בהסדר המקורי.

איציק דניאל: מה שעכשיו אנחנו עושים אנחנו עושים את התיקון מארבעה לשלושה, אנחנו לא פותחים - - -

נעמה לזימי: את זה הבנו, למה לא דיפרנציאלי?

נעמה לזימי: אמר פה, בצדק.

איציק דניאל: שוב, אנחנו צריכים לראות את השיח גם עם המעסיקים ועם העובדים, להבין בדיוק את המשמעות של זה גם מבחינה תפעולית, כי תחשבו מה זה אומר, זה אומר שעכשיו המעסיק יבוא ויצטרך לעשות את החשבון לעצמו, כל אחד בהתאם למשך הזמן של העובד שלו, קצת יותר מורכב.

נעמה לזימי: אני רק רוצה להגיד שהעלינו בדיוק את זה בישיבה הקודמת.

שלמה קרעי: לא, אבל אז לא הייתה לזה משמעות.

נעמה לזימי: אתה אומר שאם בידוד יותר ארוך זה עדיין שלושה, אז אני אומרת אם בידוד יותר ארוך שלושה ואם בידוד הוא שבוע למה לא שניים?

איציק דניאל: לא, זה מה שאני אומר, שהמורכבות הזאת בסוף תיצור מצב שעובד שבבידוד בעשרה ימים אז ארבעה, אם הוא בשבעה ימים זה שלושה.

אלכס קושניר: לא, אבל שנייה, איציק, אתם שוכחים פה משהו, אתם שוכחים פה את המסגרת ממנה התחלנו לדון בחוק הזה.

אלכס קושניר: הייתה דרישה שההורים שבעצם נכנסו לבידוד בגלל הילדים שלהם לא קיבלו כסף במשך חצי שנה כי הם לא היו זכאים לכסף הזה, אז התיקון המשמעותי שאנחנו מדברים עליו והבשורה המשמעותית שאנחנו מביאים כאן בחוק הזה זה קודם כל שההורים שהיו בבידוד עם הילדים שלהם החל מפברואר בשנה שעברה היום יוכלו להגיש את הבקשות ולקבל על זה כסף, משהו שהם לא קיבלו במשך חצי שנה.

אלכס קושניר: זו המסגרת הגדולה והבשורה המשמעותית של החוק הזה.

אלכס קושניר: מעבר לזה יש פה עוד כמה תיקונים.

אלכס קושניר: אחד התיקונים זה בעקבות צמצום של ימי הבידוד אנחנו גם מצמצמים את ימי המחלה שנגרעים מהעובד.

אלכס קושניר: אני מסכים שיכול להיות שניים, יכול להיות אחד, יכול להיות ארבעה, צריך להגיע פה לאיזה שהיא נוסחה שתהיה מקובלת גם על העובדים מצד אחד וגם על המעסיקים מהצד השני, ולכן לשם אנחנו הולכים.

אלכס קושניר: בכל הנושא של ימי הבידוד בעקבות נסיעה לחו"ל, זה גם חשוב מאוד להסדיר את הסוגיה הזאת ולכן אני רוצה רק להזכיר לכל חברי הכנסת את המסגרת הכללית של הדיון.

אלכס קושניר: כן, מי הבא בתור?

אלכס קושניר: אורית עמית, התאחדות המלאכה והתעשייה בישראל, בבקשה.

אורית עמית: בוקר טוב.

אורית עמית: אני מודה לכם על הדיון הזה ואני גם הייתי בפעם הקודמת ואני רואה איך אתם קשובים לשטח וזה מדהים בעיניי וכל השינויים שאתם עושים, אבל יש משהו חשוב שלא נגעתם בו בפעם הקודמת ואני אציין אותו ככה בקצרה.

אורית עמית: בכלל הגענו למצב שהוועדה מתכנסת זה היה כשבאנו ואמרנו והרמנו דגל בגלל המון מעסיקים שפנו אלינו, שהם לא יכולים אפילו להגיש את ימי הבידוד כיוון שהם מבעיה טכנית נתקעו עוד כשהם ניסו להגיש והייתה שם איזה שהיא חסימה על 60 יום.

אורית עמית: מעסיקים בתקופת קורונה בשנה הכי קשה כלכלית במדינת ישראל לא באמת ידעו שיש להם רק 60 יום שבהם הם יכולים להגיש את הבקשה לקבל חזרה את הכסף עבור הבידוד של העובדים שלהם, אז עוד להעמיס על זה בעצם את 60 היום האלה זה היה מיותר.

אורית עמית: עכשיו נעשה פה איזה שהוא תיקון שאומר שאנחנו נוסיף עוד 30 יום מהרגע שבו העובד באותו חודש היה בבידוד וזה לא עוזר לאותם מעסיקים שלנו שהעובדים שלהם היו בבידוד, לא בינואר ולא בפברואר וגם לא במרץ.

אורית עמית: יש כל כך הרבה מעסיקים שלא יכולים לקבל את הכסף שלהם והכסף הזה כבר צבוע, הכסף הזה כבר אמור היה להגיע אליהם והם לא קיבלו אותו כי יש כאן איזה שהוא כשל טכני.

אורית עמית: החוק אומר ש - - - החדש יהיה עד אוקטובר, אז תנו להם להגיש את זה עד אוקטובר, למה להגביל אותם?

אורית עמית: למה לתת את ההגבלה הטכנית הזאת אם הם כן יוכלו להגיש או לא יוכלו להגיש, כן רואה חשבון העביר את הטפסים או לא העביר את הטפסים, זה משהו שהוא באמת קטן ויכול לעזור כל כך לבעלי עסקים כי כבר המדינה הבינה שיש כאן בעיה, הבינה שהיא צריכה לעזור לאותם בעלי עסקים.

אורית עמית: אז בואו פשוט לתת להם את מה שמגיע להם כי זה מגיע להם.

אורית עמית: ודבר אחרון שכן חשוב, ואני יודעת שזה דובר ואני יודעת שזה משהו שנאמר גם בשבוע שעבר וגם עכשיו, זה הנושא של ה-75% עבור מי שלא התחסן.

אורית עמית: זה נכון שזה כאילו מעין משהו שייפול על העובד, אבל בסופו של יום אני רוצה להגיד לכם שזה ייפול על המעסיק כי הכוחות של השוק, ומי כמוכם יודע כמה קשה היום להשיג כוח עבודה מיומן, הכוחות של השוק יגרמו לכך שבעצם העובד יגיד למעסיק שלו: אם אתה לא משלם לי את ה-100% אני לא אהיה פה, והמעסיק ישלם את ה-100%.

אורית עמית: אז בסופו של דבר זה שוב נופל על המעסיקים הקטנים.

אלכס קושניר: אורית, את מדברת כל כך יפה, אבל את מקוטעת, אנחנו לא שומעים אותך.

עופר כסיף: שומעים אותך גם 25%.

אורית עמית: אני לא יודעת למה.

אורית עמית: אני פשוט באה ואומרת שבסופו של דבר שמה שיקרה זה שאתם תורידו את זה ל-75% למי שלא מחוסן וזה ייפול על המעסיק כי - - - (נתק בזום) הוכיחה את זה כפל כפליים וזה פשוט חשוב להשאיר את זה כמו שזה היום.

אורית עמית: זה הכול, תודה רבה לכם.

אלכס קושניר: טוב, אני הבנתי את הנושא של מועד להגשת בקשות.

אלכס קושניר: אגף התקציבים, אתם רוצים להתייחס לסוגיה הזאת רגע?

איציק דניאל: כמו שהצגנו בדיון הקודם בחוק המקורי נקבעו 60 ימים מיום סיום החודש ובנוסח הנוכחי שהגשנו לוועדה הגדלנו את משך הזמן ל-90 ימים מסיום החודש.

איציק דניאל: אז זה כן נותן פרק זמן יותר משמעותי למעסיק להגיש בקשות.

אלכס קושניר: שואלים אבל למה להגביל.

איציק דניאל: אנחנו נבדוק את הסוגיה.

איציק דניאל: הרציונל באופן כללי - - -

אורית עמית: מה יעשה המעסיק שהעובד שלו היה בבידוד בינואר?

אלכס קושניר: אורית, אנחנו הבנו את הסוגיה.

איציק דניאל: הרציונל באופן כללי היה לתחום את כל האירוע הזה של המענקים, ככה עשינו במענקים אחרים, זה לא שיש משך זמן בלתי מוגבל להגשת מענקים, אנחנו רוצים שהמעסיקים כן יידעו מה קורה.

איציק דניאל: עצם זה שהמעסיק בא לדרוש את השיפוי הזה זה אומר שהוא שילם לעובד, אנחנו כן רוצים שהאירוע הזה יהיה מתוחם ולכן באנו וקבענו פרק זמן של 60 ימים.

איציק דניאל: שוב, המעסיקים פנו, זה לא הספיק, הארכנו את זה ל-90 ימים עכשיו בנוסח שלפניכם.

איציק דניאל: אנחנו נבדוק את ההערה שהועלתה פה ונראה אם אנחנו יכולים לתת מענק.

אלכס קושניר: אוקיי.

אלכס קושניר: לפני שאנחנו עוברים לשדולת הנשים, עופר כסיף, רצית להגיד משהו?

עופר כסיף: כן, רציתי לחזק.

עופר כסיף: אנחנו שומעים, ואני מעלה את זה פה בפני החברים והיושב ראש, גם אמרתי את זה בישיבה הקודמת ואני מדגיש את זה שוב, גם מהזווית של העובדים וגם מהזווית של המעסיקים, הסעיף הזה שמטיל סנקציה כלכלית על העובדים שלא מתחסנים, אמרתי ואני חוזר שוב לפרוטוקול, כדי שזה יילקח בחשבון באופן רציני, קודם כל זו סנקציה כלכלית, דבר שני, זה דבר שפוגע גם בעובדים וגם במעסיקים, דבר שלישי, בניגוד למה שאמרה אחת מהדוברות, נדמה לי שמהתעשיינים, אם אני לא טועה, זה לא יעודד התחסנות, נהפוך הוא, משום שזו סנקציה זה רק יעודד או ייצור אנטגוניזם וניכור וייצור דווקא מוטיבציה או דחף לא להתחסן.

עופר כסיף: לכן אני אומר בפעם השנייה כבר, אם לא למעלה מזה, ופונה פה לכולם, לבטל את הסעיף הזה ולהשאיר, בלי קשר, ולא לעשות גם היררכיה או הפרדה בין עובדים, לא 75% אלא 100%, בדיוק כמו עובד שכן התחסן.

אלכס קושניר: אני רק רוצה לדייק, אני לא חושב שמדובר בסנקציה כלכלית.

אלכס קושניר: החוק הזה גם לא אמור לעסוק בעידוד התחסנות, זו לא המטרה שלו, אבל יש כאן הבנה שעובד שלא התחסן מטיל עלויות נוספות על המעסיק קודם כל ולכן מתוקף זה הוא ישופה פחות.

אלכס קושניר: זה הרעיון.

עופר כסיף: זו הסנקציה.

אלכס קושניר: נעמה, בבקשה.

נעמה לזימי: אני לא אחזור על מה שאחרים אמרו, אני אגיד משהו דווקא בהקשר של המתווה לגנים הפרטיים וימי הבידוד של ילדים.

נעמה לזימי: אין אחריות היום מאפס עד שלוש ומתוקף זה - - -

קריאה: לידה עד שלוש.

נעמה לזימי: לידה עד שלוש, ומה שקורה זה שיש כאן עוול כפול.

נעמה לזימי: עכשיו עובדי הגנים הפרטיים, עובדות הגנים הפרטיים, בעצם כל פעם נשלחות לבית כשילד חולה לבידוד כי זה שולח את כל הגן לבית והן לא מקבלות על זה תשלום כי אי אפשר לגבות כסף מההורים על ימי בידוד כאלה ויש פה ממש פגיעה כלכלית מאוד קשה.

נעמה לזימי: היום בישראל סגורים כ-350 גנים בגלל בידוד, זה יכול עכשיו להיות ממש הרבה יותר רציני בשבועות הקרובים, חייבים למצוא לזה פתרון, אלה עובדות שגם ככה לא מרוויחות הרבה, קשה להחזיק גן, קשה להחזיק מעון פרטי, אי אפשר להפיל את זה מצד שני על ההורים שהילדים לא נמצאים בגן והם מפסידים ימי עבודה.

נעמה לזימי: יש פה משהו שהוא מאוד מאוד בעניין הזה בעייתי.

נעמה לזימי: חייבים למצוא לסיפור הזה פתרון.

אלכס קושניר: אני לא מבין מה ההבדל.

אלכס קושניר: הרי ברגע שהילד יוצא לבידוד ההורה על פי החוק הזה יקבל את הפיצוי, ואם העובד, שהיא עובדת הגן לצורך העניין - - -

נעמה לזימי: לא גובים כסף על ימי בידוד.

נעמה לזימי: לא גובים כסף מהילדים כשהגן סגור.

נעה בן שבת: מה הסטטוס, האם הגננת הזאת עצמאית או עובדת?

נעמה לזימי: זה גנים פרטיים, זה גנים עצמאיים.

נעה בן שבת: היא עצמאית בעצם, אז הבעיה שאת מדברת עליה היא בעיה יותר רחבה, היא נוגעת לכל העצמאים.

נעמה לזימי: אבל פה הסיפור הוא שכל פעם זה קורה, ילד אחד חולה סוגר את כל הגן.

אלכס קושניר: לא, אבל, נעמה, החוק הזה - - -

קרן ברק: לא, אבל זה שייך לחנות שזה קורה, עובד אחד סוגר את כל החנות.

קרן ברק: את חייבת להבין, יש בעיה של עצמאים אמיתית.

אלכס קושניר: הבנתי.

אלכס קושניר: נעמה, רק לשים מסגרת, החוק הזה מטפל ונועד לטפל, גם לפי אנשי המקצוע שיושבים פה, בשכירים, לא בעצמאים.

אלכס קושניר: הסיפור של העצמאים הוא סיפור נפרד ואני בטוח שהוא יבוא לפתחנו אם המצב ימשיך.

נעמה לזימי: ונקיים עליו דיון?

אלכס קושניר: אם המצב ימשיך כמו שהוא ימשיך מבחינת ה – את גם לא יודעת מה מדיניות הבידוד, את שומעת כל מיני דברים, יכול להיות שיהיה מצב שיגיעו למתווה שברגע שיש ילד אחד בגן שהוא חס וחלילה מאומת אז זה לא מחייב את כל הגן להיכנס לבידוד.

אלכס קושניר: אז אנחנו נראה, אני חושב שזה עוד מוקדם מדי לדון בדבר הזה.

קרן ברק: יש חוק נורבגי גם על זה, אז אנחנו הופכים להיות - - - ממש ממשלת נורבגיה פה.

נעמה לזימי: בכל מקרה הצוותים מחוסנים וצריך להבין גם את המורכבות שלהם, הם כאילו נסגרים ללא עוול בכפם.

אלכס קושניר: אוקיי.

אלכס קושניר: דנה מיטב, שדולת הנשים.

דנה מיטב: בוקר טוב.

דנה מיטב: אני רוצה לדבר ולהציף את הנושא של נשים בהיריון שעבדו הרבה מאוד שנים לפני הקורונה ופוטרו בעקבות הקורונה והן עכשיו הפסיקו, לפי המתווה החדש, לקבל דמי אבטלה.

קרן ברק: זה מה שאופיר כץ דיבר.

נעמה לזימי: זה כבר עלה, כן.

אלכס קושניר: כן, תנו לה לדבר.

דנה מיטב: אנחנו מלוות את הנשים האלה, בתוך הנשים האלה, ששוב עבדו המון שנים ושילמו דמי לידה, יש נשים בשמירת היריון, יש נשים חד הוריות, יש נשים עם סוכרת היריון, יש נשים שעברו טיפולי פוריות, אוכלוסייה מאוד מגוונת, אנחנו יודעות שבתקופת הקורונה מי ששילמו את המחיר הכי גבוה היו נשים, הן היו הראשונות שפוטרו או הוצאו לחל"ת והאחרונות שהוחזרו למקומות העבודה.

דנה מיטב: המתווה החדש אמור לתת טיפה חמצן נוסף, עזרה נוספת, לאנשים כדי לעבור את התקופה המשברית הקשה הזאת ונתנו את הסיוע הזה לאנשים מעל גיל 45, אבל את האוכלוסייה הכי מוחלשת בתוך אוכלוסיית הנשים, שזה נשים בהיריון, השאירו בצד, ותיכף אני אדבר גם על המתווה שהאוצר מציע.

דנה מיטב: השאירו אותן בצד.

דנה מיטב: אנחנו קיבלנו המון פניות ועשינו מאמצים כדי שקודם כל ישמעו אותן, כי הן היו שקופות לחלוטין.

דנה מיטב: הבעיה היא, ואנחנו יודעות את זה, שכשאת מגיעה עם בטן לריאיון עבודה הסיכוי שלך להתקבל הוא אפס.

דנה מיטב: נשים שהלכו לשירות התעסוקה אמרו להן: אין לכן טעם לבוא, ושוב אני מזכירה גם שיש נשים בבית או בבתי חולים בשמירת היריון והן בכלל לא יכולות, לפי רופא גם, לעבוד, וגם אותן השאירו בצד.

דנה מיטב: המתווה של האוצר, אחרי שבאמת שלושה שבועות עזרנו להן בכלל להשמיע את קולן ולא להיות שקופות, המתווה של האוצר מוסיף להן 15% לדמי הלידה.

דנה מיטב: וזה נכון שהוסיפו להן קודם 30%, בגלגול הקודם, בינינו העניין של דמי הלידה הן צריכות לקבל לא מתוך טובה, זאת אומרת האוצר מתייחס לזה כאילו שמלכתחילה עשו להן טובה בכלל שהן מקבלות את דמי הלידה בשיעור של 100% לפי השכר האחרון שלהן, עכשיו 15% זה נותן מענה לנשים שהן בחודש שמיני-תשיעי, אבל לנשים שהן בחודש למשל חמישי, שלפי חוקי מדינת ישראל הן חייבות לספר למעסיק שהן בהיריון, ואנחנו יודעות שיש גם נשים שלפני חודש חמישי הבטן יוצאת, המתווה הזה למעשה לא נותן להן פתרון.

דנה מיטב: אני קיבלתי את התחשיבים של האוצר, האוצר לקח כדוגמה אישה שמרוויחה 9,000 שקל לפני משבר הקורונה, אישה כזאת לפי כל החישובים מקבלת, ואני מכניסה לפה בכוונה גם את ה-30% שכל הכבוד באמת שהאוצר נתן, וגם את ה-15%, אם מחלקים את זה בחצי כי האוצר אומר, אגב זה גם המצב החוקי הקיים, שהיא יכולה להשתמש ב-50% מזה לפני הלידה, אז 50% מזה, ואני חוזרת אומרת גם עם ה-30% וגם עם ה-15%, זה 18,112.5.

דנה מיטב: אומרים לאותה אישה: קחי 18,112 שקל ותשתמשי בהם לחמישה החודשים שנותרו לך עד הלידה.

דנה מיטב: לפי התחשיבים, וכל אחד מכם יכול לעשות את התחשיב, למעשה משאירים אותה עד לידה עם 40% מהשכר שלה בחודש במקום 70% דמי אבטלה שהיא קיבלה עד עכשיו.

דנה מיטב: וברגע שהיא מושכת 50% מדמי הלידה, זאת אומרת שאחרי הלידה נשאר לה 50%, גם 18,112.5 לשלושה וחצי חודשים, שזה פחות מ-60% מהשכר.

דנה מיטב: זאת אומרת שכשהאוצר מתהדר בזה שלא נתנו 70% אלא נתנו 100%, לגבי אותן נשים שיש להן עוד חמישה חודשים עד הלידה זה יורד מ-60% אחרי הלידה וזה מגיע ל-40% מהשכר לפני הלידה.

דנה מיטב: מדינת ישראל לוקחת את אוכלוסיית הנשים הכי חלשה בשוק התעסוקה, שלא בכדי יש חוקי מגן שמגנים על הנשים האלה, היא לוקחת אותן ומשאירה אותן עם הכנסה עלובה.

דנה מיטב: ואני חוזרת ואומרת, יש מתוכן נשים בשמירת היריון, יש מתוכן נשים חד הוריות, יש מתוכן נשים שהן חייבות את המשכורת הנוספת, משפחות שחייבות שתי משכורות כדי להתקיים.

דנה מיטב: אנחנו מקבלות פניות מאוד מאוד קשות ויש פה שתי נשים שעלו במיוחד לזום כי הן רוצות לדבר ולהשמיע את קולן ואת נסיבות חייהן הקשות.

דנה מיטב: מדינת ישראל עושה פה עוול וזה דבר מאוד מכאיב.

אלכס קושניר: דנה, את חוזרת על עצמך, אני נתתי לך פה לדבר.

דנה מיטב: זה חוסר מוסריות, זה חוסר צדק.

דנה מיטב: אני יודעת, יושב ראש הוועדה, שעשית מאמצים, אני מאוד מעריכה את זה, אבל המתווה של משרד האוצר נותן מענה למי שבחודש שמיני-תשיעי ומפקיר את מי שבחודש חמישי ומעלה, ואני לא הולכת לחודשים לפני, כן?

דנה מיטב: כי אם אישה עכשיו ב - - -

אלכס קושניר: דנה, את חוזרת על עצמך.

דנה מיטב: אוקיי.

אלכס קושניר: תודה רבה.

דנה מיטב: יש כאן נשים בהיריון שרוצות להתייחס.

אלכס קושניר: דנה, תודה רבה.

אלכס קושניר: יש לנו עוד כמה נקודות שאנחנו חייבים לברר בחוק הזה לגבי ההוצאות העקיפות, קודם כל לפתור את זה, ויש עוד כמה נקודות קטנות, לכן מה שאנחנו נעשה אנחנו נצא להפסקה עד 11:20, נחזור לכאן, נבהיר את כל הנקודות ונתחיל בהצבעה על הסתייגויות ב-11 וחצי בערך.

אלכס קושניר: זאת אומרת 11:20 נחזור, נפתח את הוועדה, ההצבעות יתחילו ב-11 וחצי.

אלכס קושניר: הפסקה, תודה רבה.

אלכס קושניר: אני רוצה לחדש את הישיבה.

אלכס קושניר: עשינו פיין טיונינג לסוגיות שהועלו במהלך הדיונים כאן, גם בשבוע שעבר וגם השבוע וגם היום, ובהידברות עם התאחדות התעשיינים ובהסכמת האוצר כמובן אנחנו מגדילים את גובה ההוצאות הנלוות מ-25% ל-30% וזה בעצם אמור לכלול את כל ההוצאות שיכולות להיות למעסיק בגין העובד.

עופר כסיף: ואין שום שינוי מבחינתכם, מה שאני העליתי כמה פעמים, לגבי 75%?

אלכס קושניר: לא, אין שום שינוי בנושא הזה.

אופיר כץ: אלכס, אתה יכול לסכם, לפני שנתחיל את השינויים שעשינו?

אלכס קושניר: אוקיי, אז אני אומר ואני מקווה שאני לא מפספס משהו ואם אני מפספס, אגף התקציבים, תקנו אותי בבקשה.

אלכס קושניר: אז קודם כל אני אתחיל מהתחלה, הבשורה המשמעותית ביותר, לפחות כך אני רואה את זה, בחוק הזה, זה שאנחנו מאפשרים להורים שנכנסו לבידוד בעקבות הילדים שלהם, החל מחודש פברואר, נכון, איציק?

איציק דניאל: ינואר.

אלכס קושניר: סליחה, החל מתחילת השנה להיות זכאים לפיצוי על דמי הבידוד, שזו הבשורה המשמעותית ביותר.

אלכס קושניר: מעבר לזה, היות וימי הבידוד בחוק צומצמו לשבעה ימים נכון לעכשיו אז ימי המחלה שיירדו מהעובדים יורדים מארבעה ימים לשלושה ימים.

אלכס קושניר: דבר נוסף, במידה שהעובד נשלח לחו"ל על ידי מעסיקו אז הוא יקבל פיצוי בגין ימי הבידוד שלו על פי המתווה המוצע בחוק, לא משנה אם הוא מחוסן או לא מחוסן.

נעה בן שבת: זה המשך של המצב הקיים, אבל זה שונה ממה שהיה בהצעת החוק.

אלכס קושניר: כן, וזה לא משנה לאיזה מדינה הוא נוסע, פשוט מתייחסים להגדרות של משרד הבריאות בנושא הבידוד בחזרה מחו"ל.

אלכס קושניר: דבר נוסף, אנחנו מגדילים את האחוזים של ההוצאות הנלוות של המעסיק מ-25% ל-30%, שזה בעיקר כל ההפרשות שקשורות להפרשות פנסיוניות, קרן השתלמות, ביטוח לאומי, מס בריאות וכל הניכויים של מס במקור והפרשות נוספות.

אלכס קושניר: פספסתי משהו, איציק?

אלכס קושניר: אה, וכמובן המתווה החדש של סיוע מוגדל לנשים בהיריון כפי שהצגתי אותו בשבוע שעבר, הוא ייכנס כתיקון בחוק הזה, אבל הוא בעצם מתקן חוק אחר.

אלכס קושניר: אני צודק?

נעה בן שבת: כן, הוא מתקן חוק אחר ולמעשה, אולי כדאי באמת לבקש מביטוח לאומי להציג בדיוק על מה מדובר כי זה נאמר בתור איזה שהוא - - -

אלכס קושניר: אמרנו את זה בפעם הקודמת.

אלכס קושניר: ואני אחזור על זה.

נעה בן שבת: זה קיבל צורה קצת אחרת, לפחות בנוסח ששלחו אלינו זה מופיע כצורה קצת אחרת, דובר על תוספת של 15%.

נעה בן שבת: אני מבינה שבעצם היה צריך לתת, אולי ביטוח לאומי יסביר, אבל מה שאנחנו שמענו מהם זה שמציעים להוסיף כאן בחוק הביטוח הלאומי תשלום נוסף שישולם לאותן נשים שמקבלות את דמי הלידה בגלל שהן היו מובטלות בסוף יוני, הן יקבלו עוד סכום ששווה ל-18 ימים שבהן הן מקבלות דמי לידה.

קריאה: זה שווה ערך ל-15%.

אלכס קושניר: ביטוח לאומי, בבקשה, יש לכם מה לומר?

חנן פוטרמן: אני לא הייתי מעורב בעניין הזה, אם אפשר להעלות את עורך דין שלומי מור שהיה מעורב בזה, הוא נמצא בזום.

אלכס קושניר: בבקשה, שלומי מור.

שלומי מור: בוקר טוב.

שלומי מור: אז אכן מדובר בתוספת שנועדה ככל הניתן לגשר בין הפסקת התשלום של דמי האבטלה שהסתיימו כאמור ב-30.6 לבין המועד שבו אישה יולדת ומתחילה להיות זכאית לדמי לידה.

שלומי מור: יש פה שני דברים שנעשים, האחד זה באמת הגדלה בשווי של 15%, שזה שווי ערך ל-18 ימי דמי לידה, והדבר השני הוא, שזה גם היום מעוגן בחוק ואנחנו נפרסם את זה לנשים, האפשרות של הנשים לקבל חלק מדמי הלידה שלהן עוד קודם ליום הלידה אם הן תפנינה לביטוח הלאומי כך שאנחנו מצמצמים ככל שניתן את הפער בתקופה שבה אין לנשים הללו הכנסה.

אלכס קושניר: שלומי, מה גובה המקדמה?

אלכס קושניר: כמה אפשר למשוך?

שלומי מור: ניתן למשוך שמונה שבועות, אם אינני טועה, כל אחת כמובן זה בהתאם לגובה דמי הלידה שלה.

קריאה: שמונה שבועות זה כמעט 50%, נכון, שלומי?

שלומי מור: כן.

שלומי מור: זה 15 שבועות אז זה כמעט 50%, מה גם שאנחנו מוסיפים 18 ימים נוספים.

שלומי מור: חשוב לציין שה-18 ימים הללו אינם דמי לידה, הם תוספת לאישה שיולדת וזכאית לדמי הלידה כשבנוסח שאני אקריא, אם תבקשו, אנחנו מציינים שלא רואים בזה הכנסה.

שלומי מור: לא רצינו לסבך את הנשים עם ניכוי מס במקור ועם כל מיני חיובים כאלה ואחרים והאוצר נתן הסכמתו לכך שזה יהיה סכום שלא יראו בו כהכנסה, פשוט תוספת שהביטוח הלאומי ישלם לנשים הללו כמעט במקביל לתשלום דמי הלידה שלהם.

אלכס קושניר: תודה רבה.

אלכס קושניר: מה שאנחנו נעשה עכשיו, אני רוצה שנעבור להסתייגויות.

נעה בן שבת: אולי קודם רק נציג כמה שינויים.

אלכס קושניר: תיקונים לנוסח, כן.

קרן ברק: אני רק רוצה לפני ההסתייגויות להגיד עוד מילה אחת לגבי - - -

אלכס קושניר: תיקונים לנוסח קודם.

קרן ברק: אבל זה לא קשור לחוק.

נעה בן שבת: אז הנוסח שמונח בפניכם, רוב התיקונים פה הם תיקונים נוסחיים, למשל בנושא של 'הרופא קבע בהתאם להוראות המנהל כי התקיים אחד מאלה, או שיש לגביו מניעה להתחסן או אין המלצה', אבל זה תיקונים נוסחיים.

נעה בן שבת: גם החלוקה הזאת לגבי הצהרה שנמסרת לגבי ההורה השני, גם לגבי עובד מזכה וגם לגבי הורה מלווה, יש הצהרה לגבי ההורה השני, האם הוא הורה בבידוד מזכה, האם הוא הורה מלווה או האם הוא הורה עצמאי שחדל לעסוק במשלח ידו בשל הבידוד של הילד.

נעה בן שבת: גם ההורה המזכה הוא לעניין הילד.

נעה בן שבת: זה נושא נוסף שמופיע בנוסח שעכשיו נמצא בפניכם.

נעה בן שבת: הנושא של העובד המזכה, אנחנו לא משנים את הסכומים, אנחנו נשארים ב-75% להורה שלא התחסן.

נעה בן שבת: יש פה רק הבהרות בנוסח.

נעה בן שבת: אנחנו תיקנו גם את ההוראה שנוגעת להורה האומן, אבל זה רק תיקוני ניסוח שמבהירים את הסדר.

נעה בן שבת: השיפוי להורה השב מחו"ל, אתם הורדתם את ההגבלה שחלה על השיפוי להורה שחוזר מחו"ל.

איציק דניאל: אני רק מבקש לציין, לעניין העובד שנסע לחו"ל בשליחות המעסיק, מה שהכנסנו מאז הפגישה הקודמת של הוועדה, כרגע כן יש שיפוי של המדינה עבור המעסיק שישלם דמי בידוד לעובד שנסע לחו"ל בשליחות המעסיק.

איציק דניאל: התשלום הזה יהיה לפי דמי בידוד של 100% לעובד שנסע בשליחות המעסיק, בלי קשר לשאלה אם הוא מחוסן או לא מחוסן, או מדינה אדומה או ירוקה, בכל מקרה יש 100%.

איציק דניאל: בעצם אנחנו כן חושבים שנכון באופן עקרוני לשמור על הרציונל בחוק שעניינו השאלה אם העובד חייב בבידוד או לא, זאת אומרת התחסן או לא ובכך יכול היה למנוע את העלויות, אבל בגלל הקושי התפעולי ליצור את ההבחנה הזאת לעניין חזרה מחו"ל וגם בגלל הדינמיות של איזה מדינות נהיות אדומות וירוקות בעצם החלטנו לתת באופן גורף לפי 100% לכולם והמעסיק ישופה לפי 100%, אבל אנחנו כן שומרים על הרציונל ביתר הוראות החוק.

נעה בן שבת: המעסיק משופה באופן מלא?

איציק דניאל: לא, הוא משופה לפי 100% דמי בידוד שהוא שילם וכללי השיפוי הרגילים יחולו עליו.

נעה בן שבת: המעסיק חייב לשלם לעובד 100%, אין הפחתה גם אם הוא לא מחוסן, אבל כללי השיפוי הרגילים של ה-50% או ה-75% נשארים.

אלכס קושניר: לפי ההסדר שבחוק.

איציק דניאל: נכון, הכנסנו את זה מהישיבה הקודמת.

נעה בן שבת: עכשיו , דיברו פה הרבה בהערות על הבעיות התפעוליות של ההסדר ולכן בסעיף שנוגע לפרטים שמוסרים למוסד לביטוח לאומי אז אנחנו מוסיפים גם פירוט האם העובד הוא הורה מלווה ואיזה מההורים המלווים נעדר ראשון והאם באמת העובד הוא עובד שנסע בשליחות המעסיק.

נעה בן שבת: וגם עשינו שינויים בהתאם לזה גם בטופס ההצהרה, התייחסות לנושא הזה של העובדים לסירוגין, אז יש גם שינויים בנוסח שמופיע בפניכם.

נעה בן שבת: נושא הרטרואקטיביות, אני מבינה שהמוסד לביטוח לאומי, אתם ביקשתם שהבקשות לשיפוי לפי ההסדר החדש יוגשו לא לפני 15 באוקטובר.

חנן פוטרמן: נכון.

נעה בן שבת: זו בקשה שלכם ולכן זה יתוקן, מופיע אצלכם בתחילת סעיף 15(ב) לגבי הבקשה שזה ישולם רק מ-15 באוקטובר, וכפי שנאמר, הבקשות לשיפוי לגבי ההסדר הקודם, כפי שחלו לגבי ההסדר הקודם, אפשר להגיש אותן ברצף.

איציק דניאל: אפשר ב-90 הימים.

נעה בן שבת: אם מישהו עדיין נמצא במסגרת 90 הימים מהמועד שבו הוא שילם את דמי הבידוד או מועד הבידוד אז עדיין אפשר.

אלכס קושניר: ב-90 יום אין שינוי.

נעה בן שבת: דבר אחרון, הבקשה לשיפוי עבור ההורה המלווה, אנחנו מציעים שזה יהיה מ-15 מאוקטובר, עד תום חודשיים מ-15 באוקטובר.

נעה בן שבת: שתהיה איזה שהיא ודאות מבחינת המועד.

קרן ברק: יש לי כמה דברים לגבי הנוסח.

קרן ברק: אנחנו רוצים שהחוק הזה, יש מטרות לחוק הזה ואנחנו רוצים שזה יקרה.

קרן ברק: יש הרבה בעלי עסקים שלא מצליחים, טכנית, שהקטע הוא שמהרגע שהם מגישים את הבקשות ועד הרגע שזה עובר לוקח שלושה חודשים, יש אנשים שזה עדיין לא קרה להם בכלל.

קרן ברק: אנחנו רוצים שזה ייצא לפועל, אז אם אפשר לשנות את הזמנים האלה כי כאילו זה אות מתה לכתוב 30 יום ולא 90 יום.

איציק דניאל: אבל, שוב, הארכנו את המועד להגשת בקשות מ-60 ימים - - -

קרן ברק: מה המטרה?

קרן ברק: המטרה שזה יוגש, נכון?

קרן ברק: עכשיו אם אומרים לך שזה לוקח שנה, אז זה לא עוזר ש – בכוונה אני מקצינה לך את זה, ואתה נתת 30, זה עוזר? לא.

קרן ברק: אתה רוצה שזה יעזור בסוף ואם אתה מבין שההליך הזה לוקח 90 יום אז אין סיבה לכתוב 30 יום כי זה ההליך.

איציק דניאל: לא, בנוסח המקורי כרגע כתוב 90, אבל –אתה רוצה אולי להתייחס להליך וכמה הוא מורכב או משך הזמן שלוקח להגיש?

אלכס קושניר: לא, שנייה, אני לא רוצה לפתוח את זה לדיון, אבל אני רק רוצה לומר בהערה - - -

קרן ברק: - - - אז למה?

קרן ברק: למה להקשות?

אלכס קושניר: אז אני אסביר.

אלכס קושניר: יש שני דברים שלא קשורים אחד לשני, האחד זה שהארכנו את האפשרות להגיש את הבקשות ל-90 יום במקום 60 יום, כדי שאנשים לא יפספסו את הזכאות.

אלכס קושניר: זו סוגיה אחת.

אלכס קושניר: הסוגיה הנפרדת היא איזה שהוא אתגר תפעולי שקיים לביטוח הלאומי כדי להקים את המערך הזה.

אלכס קושניר: התהליך הזה לוקח קצת זמן וגם בגלל שיש לך חגים באמצע זה טיפה מאריך את זה ולכן התיקון לנוסח.

אלכס קושניר: זה לא קשור אחד לשני בכלל.

אלכס קושניר: זה שאנחנו מיטיבים עם האנשים ונותנים להם אפשרות להגיש את הטפסים, במקום 60 יום ל - - -

קרן ברק: יש לי שאלה, למה שלא נתיר, בכוונה אני מקצינה לך, למה להגביל?

קרן ברק: מה המטרה בהגבלה?

אלכס קושניר: כדי שאנשים יגישו כמה שיותר מהר, כי בסופו של דבר גם - - -

קרן ברק: אבל הם רוצים להגיש כמה שיותר מהר.

אלכס קושניר: נו בסדר, אז אם הם רוצים להגיש אז הם יגישו.

קרן ברק: אבל אם טכנית, יש פה בעיה טכנית, אז למה לא – אני לא מצליחה להבין את ההגבלה.

קרן ברק: תסבירו לי אותה.

אלכס קושניר: קרן, זה נכון לכל דבר.

אלכס קושניר: למה את מגבילה במקומות אחרים?

אלכס קושניר: כי את רוצה שאנשים יגישו.

אלכס קושניר: את גם רוצה שהמערכת איכשהו תתנהל ותתופעל.

אלכס קושניר: אם זה יהיה ללא סוף אז - - -

נירה שפק: קרן, אני אגיד אמירה גם כעצמאית וגם כמעסיקה בעברי, בסוף מאוד רצוי שמי שממלא את הדברים האלה יידע מה המצב שלו.

נירה שפק: בעצם הוא מגיש את הטפסים ומגיש את הדוחות, מס הכנסה ומע"מ, אם זה פעם בחודש או פעם בחודשיים, תלוי בעסק ותלוי במעסיק ובכול, אבל בסוף גם לנו יש אינטרס שלא ימשכו את זה ושיבינו את המצב כי הדחיינות הזאת לא תמיד טובה.

אופיר כץ: איפה הנוסח של החלק שהוספתם של דמי לידה?

אלכס קושניר: בזמן שאני נותן לנציגת ההסתדרות להתייחס אני מבקש שהנוסח של דמי הלידה יופץ בין חברי הוועדה.

אלכס קושניר: בבקשה.

ורד וייץ: תודה רבה, אדוני היושב ראש.

אלכס קושניר: אבל קצר בבקשה.

ורד וייץ: קצר קצר.

ורד וייץ: תראו, אני כמובן מברכת על הורדת הניכוי מארבעה ימים לשלושה, אבל אני בכל זאת חוזרת ומבקשת שזה יוגבל ליומיים.

ורד וייץ: אני מבקשת להזכיר שגם עבור היום הראשון העובד לא יקבל תשלום, או שהוא מוותר על יום חופשה תמורתו, זאת אומרת העובד משלם בארבעה ימים מתוך שבעה או ארבעה ימים מתוך חמישה אם הוא זכאי רק ל-75%, זה תמיד יותר מחצי.

ורד וייץ: באותו זמן ההסדר לגבי שיפוי המעסיקים לא השתנה וגם הגדילו להם את ההוצאות הנלוות, ואני מברכת על כך, זה יופי, אבל אני באמת מבקשת שהוועדה תשקול שוב להוריד את מקסימום הניכוי ליומיים, שלא לדבר על יום וחצי למי שמקבל רק חמישה ימי בידוד.

ורד וייץ: תודה רבה.

אלכס קושניר: תודה רבה על ההתייחסות.

אלכס קושניר: אנחנו בחנו את הסוגיה הזאת וניסינו להגיע לאיזה שהוא, איך אני אגיד את זה?

אלכס קושניר: שביל זהב בין המעסיקים לעובדים וזה מה שהוחלט.

אלכס קושניר: ויוי, תודה רבה על ההתייחסות.

נעה בן שבת: משרד המשפטים רצה להבהיר איזה שהיא הבהרה.

אלכס קושניר: משרד המשפטים, בבקשה.

עילם שניר: לגבי חוזרים, רק להדגיש שהתשלום, כפי שנאמר, יהיה 100%, ואני רוצה לחדד שהעניין הוא שבנסיעת עבודה לחו"ל בסוף המעסיק שולח את העובד ולא מדובר בסיטואציה שאנחנו מדברים עליה שהעלויות למעסיק נוצרות כתוצאה מאי ההתחסנות של העובד, לכן יש פה הבחנה שצריך לשים לב.

אלכס קושניר: תודה רבה.

אלכס קושניר: אני רוצה לעבור להסתייגויות, בבקשה.

נעה בן שבת: אתם רוצים שנחכה עם ההסתייגות שנוגעת לדמי הלידה?

אלכס קושניר: כן, דמי לידה שימי כרגע בצד, בואי נתקדם עם החוק.

נעה בן שבת: אז נעבור על ההסתייגויות.

נעה בן שבת: כרגע קיבלנו במייל במהלך הדיון עוד איזה תיקון, נוסח מתוקן של הסתייגויות של שלמה קרעי, כמובן אנחנו לא יכולים להתייחס להסתייגויות בלי שאנחנו יודעים מה מהן תוקן, מדובר במאות הסתייגויות, אז אנחנו נבקש הבהרה לגבי הדבר הזה.

אופיר כץ: לא הבנתי, מה עם ההסתייגויות שלו?

אופיר כץ: הן בתוך המקבץ.

נעה בן שבת: הן בתוך המקבץ, אבל שלחו במהלך הדיון קובץ מתוקן.

נעה בן שבת: אנחנו לא יכולים לדעת איזה תיקונים נכנסו בקובץ, מה התיקונים.

נעה בן שבת: צריך להיות פה ולהסביר מה התיקונים שמדובר עליהם.

אופיר כץ: אוקיי.

נעה בן שבת: אז ההסתייגויות מופיעות בפניכם בקבצים, אולי תוכלו להסביר, יש פה הסתייגויות של קבוצת ש"ס.

נעה בן שבת: יש פה הסתייגות, אתם רוצים שנקרא אותן במקום ההנמקה של חברי הכנסת?

אופיר כץ: אני רוצה רק להוסיף עוד.

אופיר כץ: שלחנו.

אופיר כץ: ביקשתם ממני להקריא, אני רוצה להוסיף עוד שתיים.

אופיר כץ: שלחנו במהלך הדיון וביקשו ממני גם להקריא אותן, אז אני רוצה להקריא, יש לי עוד שתיים לפני סעיף 1.

אלכס קושניר: בוא נבין שנייה את המסגרת.

נעה בן שבת: נבהיר את המסגרת.

נעה בן שבת: אנחנו קיבלנו קובצי הסתייגויות מאוד גדולים ורחבים, אבל למעשה כשאנחנו מסתכלים על ההסתייגויות, זה חשוב להבהיר, היו הסתייגויות שהיו הצעות לכל מיני תיקוני חקיקה, לא קשורים, זו לא הסתייגות לחוק.

נעה בן שבת: זה לא הסתייגות כי הרי לא יכול להיות שהדבר הזה ייכנס ויהפוך להיות חלק מהחוק בלי שיתקיים לגביו דיון, בלי שהוא באמת נדון פה בוועדה, ולכן ההסתייגויות האלה נמחקו.

נעה בן שבת: הסתייגויות שבעצם לא התיישבו עם הנוסח, לא יצרו משפט בעברית, החליפו את המילה 'או' באיזה משפט, גם כן הוסרו מתוך הקובץ.

נעה בן שבת: יש לנו פה הסתייגויות שהן בעצם חלופיות, זאת אומרת אם יש לנו פה סעיף מטרה שהוא או מטרה כזאת או מטרה כזאת או מטרה כזאת, נעבור על ההסתייגויות האלה, אבל יצביעו עליהן כמקבצים כי יש לנו מטרה מסוימת או מטרות חלופיות.

נעה בן שבת: אותו דבר לגבי הוראות תחילה, שהן בעצם הוראות חלופיות, אתה לא יכול להגיד שתחילתו של החוק הזה ביום הזה וביום הזה וביום הזה, זה צריך להיות או ביום הזה או ביום הזה או ביום הזה.

נעה בן שבת: לכן הן חלופיות ונצביע עליהן כמקבץ.

נעה בן שבת: זה הקובץ שמונח בפניכם.

אחמד טיבי: אני מבקש לצרף את הרשימה המשותפת להסתייגויות של ש"ס.

אחמד טיבי: בנוסף על הסעיף של 75% החזר על ימי בידוד של אנשים שלא התחסנו, אנחנו מבקשים 100% החזר.

אחמד טיבי: הסתייגות עצמאית של הרשימה המשותפת, שלי ושל עופר וכלל חברי הרשימה.

אחמד טיבי: תודה רבה.

אופיר כץ: כמה יש סך הכול?

אופיר כץ: 590 ו-?

אלכס קושניר: מה שנעשה, אופיר, אנחנו נעשה ככה, אנחנו קודם כל נצביע על ההסתייגויות הכתובות ולאחר מכן ניתן לך את האפשרות להקריא את ההסתייגויות שיש לך בעל פה.

אופיר כץ: אתה לא רוצה לעשות הפוך?

אלכס קושניר: לא.

נעה בן שבת: וגם ההסתייגות של חבר הכנסת אחמד טיבי.

אלכס קושניר: כן, בסוף.

אלכס קושניר: קדימה.

נעה בן שבת: טוב, אז יש לנו פה הסתייגות אחת.

אופיר כץ: כמה יש סך הכול לכל המקבץ?

נעה בן שבת: בתוך המקבץ יש לנו מקבץ אחד יחד עם שתי הסתייגויות חלופיות, זה המקבץ הראשון.

אופיר כץ: על כמה סך הכול הסתייגויות אנחנו מצביעים?

נעה בן שבת: כ-40 הסתייגויות ומקבצים, הסתייגויות במקבץ.

אלכס קושניר: אני רוצה שנתחיל, קדימה.

ענת מימון: טוב, אנחנו מתחילים עם הסתייגות לפני סעיף 1 של הקבוצות השונות.

ענת מימון: אני אגיד את זה בפעם הראשונה, יש את קבוצת הליכוד, ש"ס, קבוצת יהדות התורה וקבוצת הציונות הדתית ועכשיו הרשימה המשותפת הצטרפה.

ענת מימון: ההסתייגות הראשונה: לפני סעיף 1 לחוק המוצע יבוא 'הוראות חוק זה יחולו כאשר מפלגת ימינה ובראשה ראש הממשלה ושרת הפנים יעמדו בהתחייבותם שלא לפגוע בציבור החרדי, שלא לפגוע בלחם ובחלב של הילדים הקטנים ולאחר שיבוטל הקיצוץ המתוכנן במעונות היום'.

ענת מימון: לזה יש שני חילופים.

אלכס קושניר: מי בעד ההסתייגות?

אלכס קושניר: אני עוזר לאופוזיציה, מי בעד ההסתייגות?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

אלכס קושניר: רביזיה.

אלכס קושניר: אם זה הסתייגויות כאלה, לא זה, אל תקריאי אותן.

אלכס קושניר: קדימה.

נעה בן שבת: אנחנו צריכים להקריא או ש - - -

ענת מימון: אני לא אקריא את הלחילופין, אני רק אגיד שיש לנו עכשיו מקבץ ארוך של כמה עשרות - - -

נעה בן שבת: רגע, מקבץ א' ו-ב', על החילופין א' ו-ב'.

נעה בן שבת: צריך להצביע עליהם?

אלכס קושניר: לא, כולם ביחד, קדימה.

ענת מימון: עכשיו יש לנו 50 הסתייגויות שמבקשות לקבוע שהחוק יחול בכפוף להעברת תיקונים שונים.

ענת מימון: אני אקריא את הראשון, חוק זה יחול בכפוף להעברת תיקון להצעת חוק ביטוח לאומי שקובע שמבוטחת שנמצאת בהיריון תהיה זכאית לדמי אבטלה נוספים עד ליום הלידה.

אלכס קושניר: מי בעד ההסתייגות?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

אלכס קושניר: רביזיה.

אלכס קושניר: אני מטיל רביזיה על כל ההסתייגויות, בסדר?

אחמד טיבי: זו שיטה פרלמנטרית חדשה של יושבי ראש ועדות.

אלכס קושניר: כן, אני פשוט מקל עליכם את העבודה.

אחמד טיבי: אתה גונב מאיתנו את העבודה.

אלכס קושניר: לא, חס וחלילה.

אלכס קושניר: אחמד, אני לא גונב ממך שום דבר.

אופיר כץ: אז גם אנחנו מגישים על הכול.

אלכס קושניר: מה, מגישים את הרביזיה?

אופיר כץ: כן.

אלכס קושניר: יאללה.

אלכס קושניר: לפחות נעשה משהו ביחד.

ענת מימון: עכשיו יש מקבץ של לחילופין להסתייגות שהוצבעה עכשיו לגבי העניין של הכניסה לתוקף.

אחמד טיבי: גם על זה רביזיה, על החילופין רביזיה.

אלכס קושניר: על הכול יש רביזיה.

ענת מימון: אבל עוד לא הצבענו.

אלכס קושניר: כן, אבל יש רביזיה על הכול, ולאחמד היה חשוב להדגיש את זה.

קריאה: חשוב לו להיות ראשון.

ענת מימון: להצביע על החילופין, על המקבץ של הלחילופין.

אלכס קושניר: כן.

אלכס קושניר: אוקיי, מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

נעה בן שבת: אז כל המקבץ נפל.

ענת מימון: עכשיו יש לנו הסתייגות להוסיף סעיף מטרה, מטרת חוק זה לסדר ג'ובים לחברי מפלגת ימינה.

אופיר כץ: התייעצות סיעתית.

אלכס קושניר: אוקיי, חוזרים ב-59.

אחמד טיבי: אני על זה לא מגיש רביזיה.

אופיר כץ: אני רוצה לחשוב על זה טוב, אם אני רוצה לשכלל את זה.

אלכס קושניר: אני רוצה להעלות להצבעה את ההסתייגות.

אלכס קושניר: מי בעד ההסתייגות?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה, עוברים הלאה.

ענת מימון: עכשיו יש לנו מקבץ של הסתייגויות חלופיות.

אחמד טיבי: לא הודעת שאתה מחדש את הישיבה.

אלכס קושניר: אוקיי, אז אני מחדש את הישיבה בדיעבד.

אחמד טיבי: ואללה, אתה חדשנות, ועדת חדשנות.

אלכס קושניר: כספים וחדשנות.

ענת מימון: עכשיו יש לנו מקבץ של 250 הסתייגויות חלופיות שגם מבקשות להחליף את המטרה של החוק, אפשר להצביע על המקבץ הזה ביחד.

אלכס קושניר: אוקיי, מי בעד ההסתייגויות?

אלכס קושניר: מי נגד?

אלכס קושניר: לא אושר.

אלכס קושניר: ההסתייגויות לא התקבלו.

אלכס קושניר: ממשיכים.

ענת מימון: אנחנו עוברים להסתייגויות לסעיף 1.

ענת מימון: זה היה הסתייגויות ללפני סעיף 1.

ענת מימון: ההסתייגות הראשונה מבקשת לקבוע: במקום משרד הבריאות יבוא משרד החקלאות.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: אוקיי.

ענת מימון: עכשיו יש מקבץ של 21 הסתייגויות שמחליפות משרד הבריאות במשרדים אחרים.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות 5 בסעיף 1 לחוק מוצע במקום 'עובד' יבוא 'עובדת'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות נוספת, במקום 'אישור רופא' יבוא 'אישור ראש הממשלה'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: עכשיו יש לנו מקבץ.

אלכס קושניר: חבר הכנסת מלכיאלי, ברוך הבא.

עופר כסיף: מלכיאלי, תהיתי איפה נציגכם.

מיכאל מלכיאלי: הנה הגעתי.

ענת מימון: עכשיו יש מקבץ של 17 הסתייגויות שמבקשות להחליף את הרופא בכל מיני בעלי תפקידים בממשלה.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות 7 בסעיף 1, בכל מקום במקום 'בבידוד' יבוא 'במלון'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

מיכאל מלכיאלי: שינוי, אמרתם שינוי, לא?

אלכס קושניר: ההסתייגות לא התקבלה.

ענת מימון: יש עכשיו מקבץ של תשע הסתייגויות שמחליפים מקומות נוספים, לחילופין.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: יש לנו הסתייגות לסעיף 1(6) שאומר 'ובלבד שהדבר מאושר בחתימתם של שני חברי אופוזיציה'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: עכשיו יש מקבץ של 70 הסתייגויות לחילופין, גם אישורים נוספים של חברי אופוזיציה ובעלי תפקידים בממשלה שיידרשו לעניין הבידוד.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: לא התקבל.

ענת מימון: עכשיו סיימנו הסתייגויות לסעיף 1, אתה רוצה להצביע על סעיף 1?

אלכס קושניר: כן.

אלכס קושניר: אני רוצה להצביע על סעיף 1 כנוסח הוועדה.

ענת מימון: אבל, רגע, היו לחבר הכנסת כץ - - -

אלכס קושניר: יש עוד הסתייגויות?

אופיר כץ: מה שביקשתי.

אלכס קושניר: אופיר, בבקשה.

אופיר כץ: אז ההסתייגות הראשונה, החוק יחול ובלבד שעשרה מיליון מעלות הכנסת סגן שר הכלכלה ושר ממשרד רוה"מ לממשלה יועברו לפתרון אמיתי לנשים בהיריון.

אופיר כץ: הסתייגות שנייה, להעלות את החל"ת לנשים בהיריון מ-15% ל-50%.

אלכס קושניר: אוקיי.

אלכס קושניר: אני רוצה להצביע על ההסתייגות הראשונה של אופיר כץ.

אלכס קושניר: מי בעד?

אופיר כץ: מי בעד כסף לנשים בהיריון ולא לשרים מיותרים בממשלה?

אלכס קושניר: מי נגד?

אחמד טיבי: חשוב שהוא יסביר את זה.

מיכאל מלכיאלי: מה נגד?

אלכס קושניר: הוא כבר הסביר.

אלכס קושניר: לא אושר.

אלכס קושניר: ההסתייגות לא התקבלה.

אלכס קושניר: עכשיו ההסתייגות השנייה של אופיר.

אלכס קושניר: מי בעד ההסתייגות השנייה של אופיר?

אופיר כץ: לתת יותר לנשים בהיריון, תצביעו בעד.

אלכס קושניר: מי נגד?

אופיר כץ: נגד נשים בהיריון בקואליציה.

אופיר כץ: לא אושר.

אלכס קושניר: ההסתייגות לא התקבלה.

אלכס קושניר: אני רוצה להצביע על סעיף ראשון כנוסח הוועדה.

אחמד טיבי: מה עם ההסתייגות שלנו?

אלכס קושניר: שימו לב, מי בעד הסעיף הראשון?

אלכס קושניר: מי נגד?

אלכס קושניר: מי נמנע?

קריאה: שניים.

קריאה: אושר.

אלכס קושניר: הסעיף הראשון התקבל כנוסח הוועדה וכמובן רביזיה על ההצבעה.

אלכס קושניר: ממשיכים הלאה.

ענת מימון: אנחנו עוברים להסתייגויות לסעיף 2.

ענת מימון: ההסתייגות הראשונה, אחרי המילים 'באותה תקופה' יבוא 'בעבור ההיעדרות של עובד השוהה בבידוד'.

ענת מימון: זה למעשה מבקשים לשלם לעובד שהתחסן גם על היום הראשון שהוא נמצא בבידוד.

ענת מימון: היום הוא לא מקבל תשלום על היום הראשון.

אלכס קושניר: מי בעד ההסתייגות?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות נוספת, מבקשים להחליף את ניכוי ימי המחלה שמנכים לעובד, פה כתוב מארבעה, עכשיו הורדנו את זה לשלושה, אבל זה משלושה לשני ימים.

עופר כסיף: מה, הורד ליומיים?

ענת מימון: לא, הורד לשלושה, עכשיו בהסתייגות מבקשים להוריד ליומיים.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

אלכס קושניר: חבר הכנסת טיבי, אפשר לשאול למה אתה עומד?

אופיר כץ: הוא במתח.

אחמד טיבי: תשמע - - -

אלכס קושניר: לא, בלי הסבר ארוך.

אחמד טיבי: בוא נרחיב.

אחמד טיבי: הפעם זה כישלון מוחלט המרחק בין המחיצות, כישלון מוחלט.

אחמד טיבי: זה מעיק, לעתים אי אפשר להיכנס.

אופיר כץ: בגל הקודם של הממשלה הקודמת היה הרבה יותר מרווח.

ענת מימון: לחילופין להפחית ליום מחלה אחד שיירד.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

נעה בן שבת: רק רציתי להעיר שההסתייגות שסומנה פה שמונה בקובץ היא הייתה חלק ממקבץ, אז היא בטעות נשארה.

ענת מימון: עכשיו יש לנו הסתייגות שהגישו במהלך הישיבה הקודמת חבר הכנסת ינון אזולאי, חבר הכנסת עופר כסיף, זה לעניין המתחסנים, חברת הכנסת לזימי, את גם רשומה, וחבר הכנסת אופיר כץ, את רוצה להגיש את זה כהסתייגות?

נעמה לזימי: אני לא רשומה.

ענת מימון: בדיון הקודם ביקשת לשנות את הנוסח.

נעמה לזימי: לא כהסתייגות, ביקשתי לשנות את הנוסח.

ענת מימון: בסדר.

ענת מימון: וההסתייגות כרגע מבקשת שמי שלא התחסן יקבל גם כן 100%, כרגע יש לנו גם הסתייגות נפרדת של הרשימה המשותפת, בדיוק אותה הסתייגות.

אלכס קושניר: אז אפשר להצביע על כולם ביחד?

אלכס קושניר: מי בעד ההסתייגות?

אחמד טיבי: אני רוצה להסביר.

אחמד טיבי: סליחה, אדוני היושב ראש.

אחמד טיבי: אנחנו נגד סנקציות.

אחמד טיבי: בעד תמריצים, נגד סנקציות.

אלכס קושניר: חבר הכנסת כסיף הסביר את זה בצורה מצוינת.

אחמד טיבי: אני בטוח שעופר הסביר את זה היטב.

עופר כסיף: אני מודה לכם ואני מקווה שתתחרטו.

אלכס קושניר: אז מי בעד ההסתייגות?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: יש לנו הסתייגות של כל הקבוצות, במקום 'עובד' יבוא 'עובדת' בכל מקום בסעיף 2.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות 16, זה הסתייגות לסעיף 2(3) לחוק והם מבקשים שאחרי פסקה (ג) יבוא 'ובלבד שיו"ר מפלגת רע"מ הסכים על כך עם ראש הממשלה'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

אופיר כץ: אתכם למנסור.

ענת מימון: ועכשיו יש לנו מקבץ שמבקש להחליף את זה ליו"רים של מפלגות אחרות שיסכימו על כך עם שרים ועם ראש הממשלה.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: אלה היו 14 הסתייגויות חלופיות.

ענת מימון: הסתייגות 17 בסעיף 2(1), במקום '75% מהסכום' יבוא '76% מהסכום'.

ענת מימון: זה לגבי מי שהתחסן, אז יש פה להעלות לו ב-1% את התשלום.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: ועכשיו יש מקבץ של 23 הסתייגויות, להחליף את זה עד ל-99% מהסכום, זה לחילופין.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: סיימנו הסתייגויות לסעיף 2.

אלכס קושניר: אני רוצה להצביע על סעיף 2 כנוסח הוועדה.

אלכס קושניר: מי בעד סעיף 2?

אלכס קושניר: מי נגד?

אלכס קושניר: מי נמנע?

אלכס קושניר: אושר.

אלכס קושניר: סעיף 2 אושר כנוסח הוועדה.

ענת מימון: לסעיף 3 אין הסתייגויות.

ענת מימון: סליחה, אפשר היה להצביע גם על 3.

אלכס קושניר: מי בעד סעיף 3 כנוסח הוועדה?

מיכאל מלכיאלי: אנחנו אופוזיציה עניינית, לא כל סעיף צריך הסתייגויות.

אחמד טיבי: זה מזכיר לי סיעה מסוימת.

אלכס קושניר: זה נכון.

אלכס קושניר: מי נגד?

אלכס קושניר: מי נמנע?

אלכס קושניר: אושר.

אלכס קושניר: סעיף 3 אושר כנוסח הוועדה.

ענת מימון: לסעיף 4.

ענת מימון: בכל מקום בסעיף 4 במקום 'עובד' יבוא 'עובדת'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

אלכס קושניר: מלכיאלי, הצבעת כרגע עם הקואליציה.

מיכאל מלכיאלי: אנחנו ענייניים, אמרתי לך.

ענת מימון: אפשר להצביע על סעיף 4, אין הסתייגויות נוספות.

אלכס קושניר: אני מבקש להצביע על סעיף 4 לנוסח החוק כנוסח הוועדה, מי בעד?

אלכס קושניר: מי נגד?

אלכס קושניר: אושר.

אלכס קושניר: סעיף 4 אושר כנוסח הוועדה.

ענת מימון: סעיף 5, גם שם יש הסתייגות, בכל מקום במקום 'עובד' יבוא 'עובדת'.

ענת מימון: זו ההסתייגות.

קריאה: של מי זה?

אלכס קושניר: של קבוצת ש"ס.

נעה בן שבת: לא רק של קבוצת ש"ס, אלא גם של כל הרשימות.

אלכס קושניר: אבל מי הגיש, ש"ס?

ענת מימון: כן.

אלכס קושניר: יפה, מודעות מגדרית חודרת.

אלכס קושניר: מי בעד ההסתייגות?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

אופיר כץ: מלכיאלי, אולי תצא?

אופיר כץ: אתה מצביע רק איתם.

מיכאל מלכיאלי: אני במשא ומתן על משהו, לא יכול לפרט.

מיכאל מלכיאלי: אנשים פה עשו - - - מבלבלים אותי, אני אצא החוצה.

מיכאל מלכיאלי: תיכף אשוב.

אלכס קושניר: אתה פוגע פה במרקם העדין של רוב ומיעוט בוועדה.

ענת מימון: סעיף 5, הצבענו על ההסתייגות, עכשיו אפשר להצביע על סעיף 5, אין הסתייגויות נוספות.

אלכס קושניר: מצביעים על סעיף 5 כנוסח הוועדה.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: אושר.

אלכס קושניר: סעיף 5 אושר כנוסח הוועדה.

ענת מימון: גם לסעיף 6, בכל מקום במקום 'עובד' יבוא 'עובדת', זו ההסתייגות.

אלכס קושניר: מי בעד ההסתייגות?

אלכס קושניר: מי נגד ההסתייגות?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: אפשר להצביע על סעיף 6, אין הסתייגויות נוספות.

אלכס קושניר: מצביעים על סעיף 6 כנוסח הוועדה, מי בעד?

אלכס קושניר: מי נגד?

אלכס קושניר: אושר.

אלכס קושניר: סעיף 6 אושר.

ענת מימון: לסעיף 7, בכל מקום במקום 'עובד' יבוא 'עובדת'.

ענת מימון: זו ההסתייגות.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: אפשר להצביע על סעיף 7 להצעת החוק.

אלכס קושניר: מצביעים על סעיף 7 כנוסח הוועדה.

אלכס קושניר: מי בעד?

אלכס קושניר: מי נגד?

אלכס קושניר: אושר.

אלכס קושניר: סעיף 7 אושר כנוסח הוועדה.

ענת מימון: בסעיף 8 יש הסתייגות של חבר הכנסת כסיף שמבקש שיהיה שיפוי מלא למעסיק, מה שהוא שילם הוא יקבל, בלי הגבלה של סכום.

אחמד טיבי: זה בשם כל הסיעה.

אלכס קושניר: כל הסיעה.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: יש הסתייגות נוספת לסעיף 8, גם שם מבקשים שבמקום 'עובד' יבוא 'עובדת'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות נוספת, ביטול הסעיף שלא מזכה בשיפוי מעסיק של עובד שנשלח מטעמו לחו"ל, אבל זה בעצם התייתר.

אלכס קושניר: זה התייתר.

אלכס קושניר: אז לא מצביעים, קדימה.

ענת מימון: אנחנו לא נצביע על ההסתייגות.

ענת מימון: הסתייגות נוספת, גם לביטול המגבלה על עלות המעסיק, על זה הצבענו.

ענת מימון: עכשיו יש הסתייגות 26 של כל הקבוצות, במקום '25% מדמי הבידוד' יבוא '26% מדמי הבידוד'.

ענת מימון: עכשיו פה זה לא יהיה 25, זה יהיה 30%, שינינו.

ענת מימון: אז זה מתייתר.

אלכס קושניר: הם לא רוצים להוריד, נכון?

ענת מימון: אבל אחר כך יש לנו מקבץ מ-31 ומעלה שמבקש להחליף את גובה השיפוי עד לשיפוי של דמי הבידוד.

אלכס קושניר: מי בעד המקבץ?

אלכס קושניר: מי נגד?

אלכס קושניר: לא אושר.

אלכס קושניר: ההסתייגויות לא התקבלו.

ענת מימון: זהו, אין הסתייגויות נוספות לסעיף 8.

אלכס קושניר: אני מבקש להצביע על סעיף 8 כנוסח הוועדה.

אלכס קושניר: מי בעד הסעיף?

אלכס קושניר: מי נגד?

אלכס קושניר: מי נמנע?

אופיר כץ: היועצת המשפטית.

אלכס קושניר: רגע, תן לי רק לסיים את ההצבעה.

אלכס קושניר: אושר.

אלכס קושניר: סעיף 8 אושר כנוסח הוועדה.

אופיר כץ: ביקשת את ההסבר של חבר הכנסת שלמה קרעי, אבל אין לנו את ה - - -

נעה בן שבת: נכון, חבר הכנסת קרעי, שלחו לנו במהלך הדיון קובץ מתוקן, אתה יכול להגיד מה ההסתייגויות שנוספו בו?

עופר כסיף: כן, כן, אנחנו בעד.

אלכס קושניר: טוב, עד שהוא יגיד בואו נמשיך.

ענת מימון: לסעיף 9 הסתייגות, בכל מקום במקום 'עובד' יבוא 'עובדת'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: אין הסתייגויות נוספות לסעיף 9, אפשר להצביע.

אלכס קושניר: מצביעים על סעיף 9 כנוסח הוועדה.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: חבר הכנסת טיבי, מי נמנע?

אלכס קושניר: אושר.

אלכס קושניר: סעיף 9 אושר כנוסח הוועדה.

ענת מימון: סעיף 10, יש הסתייגות שמבקשת להפחית, היום ההצעה קובעת 90 ימים להגיש ואתם מבקשים להפחית ל-89 ימים.

אלכס קושניר: אתם רוצים להפחית?

ענת מימון: אתם לא רוצים להעלות?

אלכס קושניר: כאילו המטרה הייתה להעלות.

אופיר כץ: לא ידענו שתהיו כאלה לארג'ים.

אלכס קושניר: אתם רוצים להצביע?

אופיר כץ: תצביע, נו.

אלכס קושניר: מי בעד ההסתייגות?

אלכס קושניר: מי נגד?

אלכס קושניר: מי נמנע?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: עכשיו יש מקבץ של 28 הסתייגויות לחילופין, להפחית את הימים עד ל-61 ימים.

אלכס קושניר: כאילו אתם מורידים.

אופיר כץ: אנחנו בוחנים את הערנות שלכם.

אלכס קושניר: הבנתי.

אלכס קושניר: אז להצביע או לא?

אופיר כץ: תוריד.

ענת מימון: להוריד את כל המקבץ הזה?

אופיר כץ: כן.

ענת מימון: בסדר.

ענת מימון: אין הסתייגויות נוספות.

נעה בן שבת: רק רציתי לשאול, הרשימה המשותפת הצטרפה להסתייגות הזאת?

נעה בן שבת: הרשימה המשותפת אמרה קודם שהיא מצטרפת להסתייגויות של ש"ס, השאלה אם גם להסתייגויות האלה של הקבוצה הזו?

עופר כסיף: מה זה היה?

עופר כסיף: תגידי.

נעה בן שבת: מה שמופיע בקבוצת הליכוד ושאר סיעות האופוזיציה, היו להן הסתייגויות, למשל להפחתת הימים.

אלכס קושניר: להוריד את ימי הזכאות, כאילו הפוך, אז אתם מצטרפים או לא?

אחמד טיבי: לא.

אלכס קושניר: אז אני יכול להצביע על סעיף 10?

ענת מימון: כן.

אלכס קושניר: אני רוצה להצביע על סעיף 10 כנוסח הוועדה, מי בעד?

אלכס קושניר: מי נגד?

אלכס קושניר: מי נמנע?

אלכס קושניר: אף אחד לא נמנע, חבר הכנסת טיבי?

אחמד טיבי: באופן הפגנתי.

אחמד טיבי: אושר.

אלכס קושניר: סעיף 10 אושר כנוסח הוועדה.

ענת מימון: טוב, סעיף 11 הסתייגויות, יש הסתייגויות בסעיף 11(2), בסופו יבוא 'ובלבד שראש הממשלה לא ירגיז את יו"ר הרשימה המשותפת'.

אחמד טיבי: בוא נרחיב.

אופיר כץ: הסתייגות חשובה ומדויקת.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: ועכשיו יש לנו הסתייגויות חלופיות, שבע הסתייגויות, כל מיני בעלי תפקידים.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות 30, בסעיף 11(2), בסופו יבוא 'ובלבד שהדבר יאושר בחתימתם של ארבעה חברי אופוזיציה'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: ועכשיו יש לנו מקבץ של הסתייגויות שמופיעות, של גורמים שונים שיאשרו גם כן את העניין הזה.

ענת מימון: יש לנו למעלה מ-100 חלופיות, אפשר להצביע עליהן במקבץ.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגויות לא התקבלו.

ענת מימון: אין הסתייגויות נוספות לסעיף 11 ובנוסף לסעיף 12 אין הסתייגויות, אפשר להצביע על סעיפים 11 ו-12.

אלכס קושניר: אז אני רוצה להצביע על סעיף 11 ו-12 כנוסח הוועדה ביחד.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: אושר.

אלכס קושניר: סעיף 11 ו-12, אושר כנוסח הוועדה.

ענת מימון: לסעיף 13 יש הסתייגות, זה מדבר על שהחוק יחול עד 31 באוקטובר 2021 ומבקשים להאריך את זה ל-1 בנובמבר 2021, הארכה ביום.

אלכס קושניר: מי בעד ההסתייגות?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: עכשיו יש מקבץ של 41 הסתייגויות לחילופין, גם כל פעם להאריך את התוקף של החוק בעוד יום.

ענת מימון: אפשר להצביע על כל המקבץ.

אלכס קושניר: מי בעד המקבץ?

אלכס קושניר: מי נגד?

אלכס קושניר: לא אושר.

אלכס קושניר: המקבץ לא התקבל.

ענת מימון: אין עוד הסתייגויות לסעיף 13 ואפשר להצביע גם על סעיף 14.

אלכס קושניר: אוקיי.

אלכס קושניר: אני מצביע על סעיף 13 ו-14 ביחד, מי בעד הסעיפים כנוסח הוועדה?

אלכס קושניר: מי נגד?

אלכס קושניר: אושר.

אלכס קושניר: הסעיפים התקבלו.

ענת מימון: הסתייגות לאחרי סעיף 14, מבקשים להוסיף לתיקון של החל"ת גם מי שמלאו לו 35 שנים ויש בו שלושה תלויים.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות נוספות זה להוסיף נשים בהיריון לקבל את מלוא דמי החל"ת.

אלכס קושניר: כבר הצבענו על זה, לא?

אופיר כץ: לא, הצבענו על 50%, לא מלוא.

אלכס קושניר: אוקיי.

אלכס קושניר: מי בעד?

אופיר כץ: תהיו בעד נשים בהיריון.

אלכס קושניר: מי נגד?

אופיר כץ: עוד פעם אתם נגדם.

אלכס קושניר: נגדן.

אלכס קושניר: לא אושר.

אלכס קושניר: ההסתייגות לא התקבלה.

שלמה קרעי: אני רוצה לטעון נושא חדש.

שלמה קרעי: אם אתם נגד נשים בהיריון אני טוען נושא חדש.

ענת מימון: על מה?

שלמה קרעי: על התוספת.

ענת מימון: על ההסתייגות?

ענת מימון: אי אפשר, זו הסתייגות שאתם ביקשתם.

שלמה קרעי: לא, על התוספת שתיקנתם בסעיף, אתם.

אלכס קושניר: אנחנו לא תיקנו.

שלמה קרעי: אתם תיקנתם הרבה תיקונים, על כל סעיף.

אחמד טיבי: קרעי טוען שתשעה חודשים היריון זה נושא חדש.

נעה בן שבת: על ההסתייגות שאתם מבקשים להכניס, ההסתייגות שנוגעת לנשים, על זה הוא מבקש לטעון נושא חדש.

שלמה קרעי: לא של הנשים, יש כמה תיקונים בסעיפים, על אחד התיקונים אני - - -

נעה בן שבת: לא, על איזה מהתיקונים?

נעה בן שבת: צריך להגיד על איזה.

אופיר כץ: על מה שהוספנו על נשים בהיריון.

אלכס קושניר: על זה אתם מבקשים נושא חדש?

אלכס קושניר: את זה אתם רוצים לעכב?

שלמה קרעי: לא, לא אמרתי את זה.

אלכס קושניר: אז מה?

אופיר כץ: כל מה שהוא יגיד נושא חדש זה יעכב, כי הכול בא ביחד, לא משנה.

שלמה קרעי: לא, בסעיף 15 יש לכם תיקון 'שהה בבידוד בשל חובת בידוד'.

אלכס קושניר: הוא יכול לבקש את זה?

נעה בן שבת: הוא יכול להגיד שזה נושא חדש.

נעה בן שבת: על מה אתה טוען שזה נושא חדש?

שלמה קרעי: בסעיף 15 יש לכם תיקון נוסח.

נעה בן שבת: זה תיקון נוסח, אבל זה לא נושא חדש.

שלמה קרעי: אני טוען שזה נושא חדש.

נעה בן שבת: טוב.

נעה בן שבת: בסדר, אז אנחנו לא נצביע על סעיף 15 עד שאנחנו נעביר את זה לוועדת הכנסת.

נעה בן שבת: איזה מהתיקונים בסעיף 15?

שלמה קרעי: או שתלכו לקראת נשים בהיריון.

נעה בן שבת: כדי שנוכל ללכת לוועדת הכנסת - - -

ינון אזולאי: האם אפשר להציע פשרה?

ינון אזולאי: רק נשים בהיריון מהציונות הדתית.

נעה בן שבת: כדי שנוכל לגשת לוועדת הכנסת רק תבהיר לי איזה תיקון אתה חושב שהוא נושא חדש?

שלמה קרעי: התיקון הראשון בסעיף 15.

נעה בן שבת: איזה סעיף, 15 איזה?

נירה שפק: 'שהה בבידוד בשל חובת בידוד'.

אלכס קושניר: על זה אתה מבקש?

אלכס קושניר: על מה?

שלמה קרעי: על התיקון.

אלכס קושניר: על איזה תיקון?

שלמה קרעי: התיקון שיש בסעיף 15.

אלכס קושניר: מה?

אלכס קושניר: איזה תיקון יש בסעיף 15?

שלמה קרעי: הוספתם משפט 'שהה בבידוד בשל חובת בידוד'.

נירה שפק: לא, זה היה במקום 'אדם המצוי בבידוד' זה המשפט.

נירה שפק: אבל אתה מעכב את מה שכן סוכם לנשים בהיריון.

שלמה קרעי: אתם פוגעים באוכלוסיות הכי חלשות ואל תגידו שאנחנו מעכבים.

אופיר כץ: למה לא שאלי אבידר ויאיר גולן ידחו את הכניסה שלהם לממשלה בחמישה חודשים ואת הכסף הזה ניתן לנשים בהיריון?

נירה שפק: אני אגיד לך משהו, חבל מאוד שבתקופה – הרי הקורונה לא התחילה עכשיו, לא ראיתי שרצתם לנשים בהיריון בתקופה שזה היה באחריותכם ובסמכותכם.

אלכס קושניר: נירה, הם מנסים לטרלל.

אלכס קושניר: בסדר, בואי נתקדם.

נירה שפק: יש לי ערכת טרלול, אני עכשיו פותחת אותה.

אופיר כץ: בתקופה אצלנו הם קיבלו קבוע.

שלמה קרעי: הנה יושב ראש ועדת הכנסת, אפשר לפתוח פה ישיבה.

אופיר כץ: הם קיבלו יותר, הם קיבלו כמו שמקבל מי שבחל"ת.

נירה שפק: נו באמת.

אופיר כץ: לא, באמת, עובדתי.

נעה בן שבת: אנחנו נפנה את התיקון הזה.

נעה בן שבת: כיוון שנטען פה טענת נושא חדש אנחנו נפנה את התיקון לוועדת הכנסת, למרות שהדברים על פניהם די ברורים, כי זה הפורמליסטיקה המתחייבת, אבל אני רק רוצה לבקש, אדוני, יש לנו פה עוד הסתייגויות, אנחנו קיבלנו במהלך הדיון, בעודנו יושבים פה קיבלנו מחבר הכנסת קרעי קובץ הסתייגויות מתוקן, אנחנו רוצים לדעת - - -

שלמה קרעי: לא, זה מהבוקר, לא מעכשיו.

שלמה קרעי: קיבלתם את זה מהבוקר, פשוט לא החליפו את הקובץ.

נעה בן שבת: אנחנו לא יודעים מה הקובץ, אז אני רוצה לדעת מה התיקון לעומת קובץ קודם ששלחת.

נעה בן שבת: איזה הסתייגויות אתה מוסיף כדי שתוכל לנמק אותם ואפשר יהיה להצביע.

שלמה קרעי: אני שלחתי את הקובץ כבר בבוקר, הקובץ הגיע לטמיר בבוקר.

טמיר כהן: כולם קיבלו אותו.

אלכס קושניר: אז זה הקובץ שהצבענו עליו.

נעה בן שבת: החלפתם קובץ מתוקן.

שלמה קרעי: אני הפחתתי ממנו 100 הסתייגויות והשארתי הרבה פחות הסתייגויות והוספתי כמה חדשות.

נעה בן שבת: אבל הוספת, תוכל להגיד לנו מה ההסתייגויות החדשות שהוספת?

נעה בן שבת: תנמק אותן ואפשר יהיה להצביע עליהן, כי אנחנו לא יכולים לשבת עכשיו עם הקובץ במהלך הדיון.

שלמה קרעי: תצביעי עליו כקבוצה.

נעה בן שבת: אז איזה הסתייגויות?

נעה בן שבת: אתה יכול להגיד לנו?

שלמה קרעי: הסתייגויות 1 עד 100.

שלמה קרעי: מתוך 1 עד 100 יש חדשות, אני לא יודע בדיוק.

נעה בן שבת: אבל אנחנו צריכים לדעת כי אתה צריך לנמק ולהסביר לנו איזה הוספת לעומת אלה שהיו בקובץ הקודם.

שלמה קרעי: אני תיכף אסביר.

אלכס קושניר: אפשר להמשיך בינתיים?

נעה בן שבת: אני לא יודעת, אם זה היה במקרה לסעיפים - - -

אלכס קושניר: בסעיף 15 אנחנו לא יכולים להצביע, בואו נמשיך.

ענת מימון: יש הסתייגויות לסעיף 15 שעליהן כן אפשר להצביע, בעניינים אחרים.

אלכס קושניר: אז קדימה.

ענת מימון: הסתייגות 1 לסעיף 15 מבקשת, הייתה בקשה עד בפסקה יימחקו שזה לבטל את מגבלת השלושה חודשים לבקשות הרטרואקטיביות, כלומר שאפשר יהיה לבקש יותר.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות נוספת, במקום 'חוק זה יחול לעניין תקופת בידוד שהחלה ביום פרסומו של חוק זה' יבוא 'חוק זה יחול לעניין תקופת בידוד שהחלה ביום לאחר יום פרסומו של חוק זה'.

ענת מימון: לדחות ביום.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: ועכשיו יש מקבץ של הסתייגויות חלופיות, עשר הסתייגויות שמבקשות גם שתקופת הבידוד, לדחות את זה בעוד יום, יומיים, זה במקבץ של חילופין.

אלכס קושניר: אוקיי.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות נוספת, אחרי 'חוק זה יחול לעניין תקופת בידוד שהחלה ביום פרסומו של חוק זה' יבוא 'ובלבד שהדבר יאושר על ידי 61 חברי כנסת'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: ועכשיו יש לנו מקבץ של הסתייגויות שזה יאושר על ידי כל מיני גורמים שונים, כך וכך חברי כנסת, כך וכך חברי אופוזיציה, יש לנו 100 ומשהו הסתייגויות כאלה לחילופין שאפשר להצביע כמקבץ.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: הסתייגות נוספת, במקום '1 בינואר 2021' יבוא '31 בדצמבר 2020', כלומר להקדים ביום את היום שהרטרואקטיביות של הורה מלווה תחול.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: לחילופין גם פה יש לנו מקבץ של 73 הסתייגויות, לשנות את התאריך הזה של התחולה אחורה.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: בסעיף 15(ב)(1)(2) במקום 'בתוך 30 ימים מיום התחילה' יבוא 'בתוך 31 ימים מיום התחילה'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: לא התקבל.

ענת מימון: ועכשיו יש מקבץ של 40 הסתייגויות, לשנות את זה עד ל-70 ימים מיום התחילה.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: לא התקבל.

ענת מימון: הסתייגות נוספת, בסעיף 15(ב)(2), במקום 'בתוך 90 ימים מיום התחילה' יבוא 'בתוך 89 ימים מיום התחילה'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגות לא התקבלה.

ענת מימון: וגם פה יש עכשיו מקבץ לחילופין, להחליף את הימים עד ל-50 ימים מיום התחילה.

אלכס קושניר: מי בעד?

אלכס קושניר: נגד?

אלכס קושניר: לא אושר.

אלכס קושניר: לא התקבל.

ענת מימון: אוקיי, עכשיו יש הסתייגות מספר 40, 'חוק זה ייכנס לתוקף כאשר תעבור בקריאה שלישית בכנסת הצעת חוק הבחירות (דרכי תעמולה), הגבלת הסמכות להגשת קובלנה פלילית'.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: לא התקבל.

ענת מימון: ועכשיו יש לנו מקבץ ארוך של הסתייגויות, כל המקבץ על החוק ייכנס לתוקף בכניסה לתוקף של חוקים כאלה ואחרים, הצעות חוק כאלה ואחרות.

ענת מימון: אפשר להצביע על כל המקבץ הזה ביחד.

אלכס קושניר: מי בעד?

אופיר כץ: חוקים חשובים יש שם.

אלכס קושניר: מי נגד?

אלכס קושניר: לא אושר.

אלכס קושניר: לא התקבל.

ענת מימון: זהו, סיימנו עם הסתייגויות לסעיף 15, אבל על הסעיף עצמו אנחנו לא יכולים להצביע כי יש טענת נושא חדש.

אלכס קושניר: אוקיי.

אלכס קושניר: עכשיו יש לנו תוספת של נשים בהיריון שאנחנו חייבים להצביע עליה, נכון?

ענת מימון: כן.

אופיר כץ: עדיין לא קיבלנו את הנוסח.

נעה בן שבת: כן, זו בעצם הסתייגות נוספת שלכם.

אלכס קושניר: של הוועדה.

נעה בן שבת: של הוועדה.

אלכס קושניר: רק תקריאי אותה כי הם לא קיבלו את הנוסח.

נעה בן שבת: התיקון הוא בעצם תיקון לסעיף 225 - - -

אופיר כץ: רגע, אפשר עוד דקה, שנקבל את זה?

אלכס קושניר: כן.

נעה בן שבת: כבר ציינו שהסתייגויות שלא נוגעות לנושא אז אנחנו לא הבאנו אותן פה בקובץ ההסתייגויות, אבל פה אנחנו מבינים שגם יש איזה שהיא זיקה לנושא בגלל שאנחנו מדברים על אנשים שנפגעו עקב הקורונה, עובדים שהם עובדים לשעבר שנפגעו עקב הקורונה, יש לזה זיקה לנושא, וגם ראינו שיש הסכמה לזה מהקואליציה אופוזיציה, יש הסכמה גורפת.

נעה בן שבת: התיקון הוא תיקון לחוק הביטוח הלאומי (תיקון מספר 225 והוראת שעה, התשפ"א):

נעה בן שבת: חוק הביטוח הלאומי (תיקון מספר 225 והוראת שעה), התרפא-2021, בסעיף 3(1) בפסקה (1) בסופה יבוא – באותה פסקה הוסיפו כבר את סעיף 49ב, שהקנה דמי לידה לאותה קבוצה של נשים ועכשיו יבוא סעיף 49ג, שמדבר על תשלום נוסף ליולדת, זה לא דמי לידה, אלא תשלום שבא בנוסף לדמי הלידה: (א) מבוטחת הזכאית לדמי לידה לפי סעיף קטן (א) תהיה זכאית לתשלום נוסף על דמי הלידה בסכום השווה לדמי הלידה ששולמו לה בעד 18 ימים.

אופיר כץ: שזה 15%?

אלכס קושניר: כן.

נעה בן שבת: (ב) לא יראו בתשלום הנוסף, כאמור בסעיף קטן (א) כהכנסה לעניין חוק זה או לעניין כל דין.

נעה בן שבת: (ג) אוצר המדינה ישפה את המוסד על כל ההוצאות הכרוכות בתשלום לפי סעיף קטן (א) לרבות ההוצאות המנהליות הכרוכות בתשלום כאמור.

אלכס קושניר: מי בעד ההסתייגות?

אלכס קושניר: מי נגד?

אופיר כץ: נגד, הן היו צריכות לקבל הרבה יותר.

אופיר כץ: אושר.

אלכס קושניר: ההסתייגות התקבלה ותיכנס לנוסח החוק.

קריאה: אז אתה אומר שלא יקבלו כלום.

אופיר כץ: לא, הן צריכות לקבל משהו ראוי, שיוכלו להתקיים.

אופיר כץ: זה בדיחה מה שעשיתם.

אלכס קושניר: עכשיו ככה, חבר'ה, שני דברים, אנחנו נקבע זמן לדיון בוועדת הכנסת על טענת נושא חדש וב-12:56 אנחנו נתכנס כאן כדי להצביע על הרביזיות על כל החוקים.

אלכס קושניר: תודה רבה.

אלכס קושניר: הפסקה.

אלכס קושניר: הטלתי רביזיות על הסתייגויות, אני מושך אותן, אבל אנחנו נצביע על הסעיפים של החוק.

נעה בן שבת: אופיר כץ, לך הייתה רביזיה.

אופיר כץ: כן, אמרתי גם על הכול, ביחד איתך.

אלכס קושניר: אז מושכים ומצביעים על רביזיות על החוק.

אופיר כץ: מצביעים.

אלכס קושניר: מצביעים על הרביזיות?

אופיר כץ: כן.

אלכס קושניר: אוקיי, קדימה, על כל קבוצת הסתייגויות רביזיה.

נעה בן שבת: רביזיה על ההסתייגויות של סעיף 1.

נעה בן שבת: רק רציתי להגיד לחבר הכנסת קרעי, הוא ביקש לדון, הוא אמר שהוא הוסיף עוד כ-100 הסתייגויות - - -

אלכס קושניר: אבל אנחנו כבר סיימנו לדון בזה, זה לא יכול להימשך לנצח.

נעה בן שבת: לא.

נעה בן שבת: הוא שלח את זה בבוקר, במהלך הדיון פה.

נעה בן שבת: מקבץ אחד של 100 הסתייגויות.

ינון אזולאי: אנחנו מצטרפים כמובן להסתייגויות, כמו שאמרנו, גם של שלמה קרעי.

אלכס קושניר: אוקיי, אז אני רוצה להצביע על ההסתייגויות של חבר הכנסת קרעי כמקבץ.

אלכס קושניר: מי בעד ההסתייגויות?

ינון אזולאי: התייעצות סיעתית.

אלכס קושניר: אני כבר התחלתי להצביע.

ינון אזולאי: לא התחלת, כשהתחלת גם אני אמרתי.

אלכס קושניר: לא.

ינון אזולאי: אוקיי, תצביע על זה, אחר כך.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: ההסתייגויות של קרעי לא התקבלו.

אלכס קושניר: כרגע אני עובר להצבעה על הרביזיות.

נעה בן שבת: אז יש לנו רביזיה על הסתייגות מספר 1 שנפלה.

אלכס קושניר: מי בעד הרביזיה?

אלכס קושניר: מי נגד הרביזיה?

אלכס קושניר: לא אושר.

אלכס קושניר: הרביזיה לא התקבלה.

נעה בן שבת: הסתייגות על מקבץ לחילופין של שתי הרביזיות שאחריה.

ינון אזולאי: אנחנו מבקשים לזה התייעצות סיעתית.

אלכס קושניר: באחת וחמישה.

ינון אזולאי: תודה.

אלכס קושניר: אני רוצה להצביע על הרביזיה לאחר התייעצות סיעתית.

אלכס קושניר: מי בעד הרביזיה?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

נעה בן שבת: אנחנו עוברים להסתייגות מספר 2.

ינון אזולאי: התייעצות סיעתית.

אלכס קושניר: חוזרים ב-ועשרה.

ינון אזולאי: הולך להיות על הכול.

אלכס קושניר: הצבעה על ההסתייגות.

אלכס קושניר: מי בעד ההסתייגות?

נעה בן שבת: הרביזיה.

אלכס קושניר: הרביזיה, סליחה.

אלכס קושניר: מי בעד הרביזיה?

אלכס קושניר: מי נגד הרביזיה?

אלכס קושניר: לא אושר.

אלכס קושניר: הרביזיה נפלה.

ינון אזולאי: התייעצות.

אלכס קושניר: שנייה, עוד לא אמרתי על זה.

ינון אזולאי: יש לנו זה, נו, אתה רוצה שאני אנמק לך אותה?

נעה בן שבת: עכשיו אנחנו עוברים למקבץ של סעיף 2, או לחילופין של סעיף 2 ולהסתייגות 2.

ינון אזולאי: התייעצות.

אלכס קושניר: אנחנו נחזור, אני אודיע לכם חמש דקות לפני, ברגע שיסתיים הדיון בוועדת הכנסת על נושא חדש.

אלכס קושניר: רביזיה?

אלכס קושניר: מי בעד?

ינון אזולאי: למרות שאמרת שלפני זה אתה תודיע חמש דקות לפני זה.

אלכס קושניר: הודעתי, ב-13 דקות הודעתי.

ינון אזולאי: כן?

ינון אזולאי: בסדר.

ינון אזולאי: אני פה.

ינון אזולאי: אני לא הלכתי, בשביל החברים שלך בקואליציה, אני פה.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

נעה בן שבת: אז עכשיו אנחנו עוברים להסתייגות מספר 3.

ינון אזולאי: התייעצות.

אלכס קושניר: כן, התייעצות, חוזרים ב-23.

אלכס קושניר: אני מחדש את הישיבה, אני מצביע על הרביזיה.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה עוברים לרביזיה הבאה.

נעה בן שבת: אנחנו עוברים לרביזיה הבאה שזה מקבץ להסתייגות 3.

ינון אזולאי: התייעצות.

אלכס קושניר: התייעצות סיעתית עד 28.

אלכס קושניר: אני רוצה להצביע על הרביזיה, מי בעד הרביזיה?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

אלכס קושניר: עוברים לרביזיה הבאה.

נעה בן שבת: רביזיה להסתייגות 4.

ינון אזולאי: התייעצות.

אלכס קושניר: התייעצות, חוזרים ב-33.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה הוסרה.

נעה בן שבת: יש לנו רביזיה על המקבץ של הסתייגות 4.

ינון אזולאי: התייעצות.

אלכס קושניר: התייעצות, עד 37.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

נעה בן שבת: אז אנחנו עוברים לרביזיה על הסתייגות 5.

אופיר כץ: התייעצות סיעתית.

אלכס קושניר: 42.

אלכס קושניר: מי בעד הרביזיה?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

נעה בן שבת: אז אנחנו עכשיו ברביזיה על סעיף 6.

אופיר כץ: התייעצות סיעתית.

אלכס קושניר: 47.

אלכס קושניר: מי בעד הרביזיה?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

אלכס קושניר: כן, הרביזיה הבאה.

נעה בן שבת: אנחנו עוברים להסתייגות מספר 7.

אופיר כץ: התייעצות סיעתית.

נעה בן שבת: רגע, סליחה, לחילופין סעיף 6.

אלכס קושניר: לחילופין סעיף 6, חוזרים ב-52.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

אלכס קושניר: הרביזיה הבאה?

נעה בן שבת: הרביזיה הבאה זה על הסתייגות 7.

אופיר כץ: התייעצות סיעתית.

אלכס קושניר: 57.

אלכס קושניר: אני מעלה את הרביזיה להצבעה.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

אלכס קושניר: הרביזיה הבאה.

ענת מימון: לחילופין בסעיף 7.

ינון אזולאי: התייעצות.

אלכס קושניר: ב-14:02.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

ענת מימון: עכשיו הסתייגות 9.

ינון אזולאי: רביזיה.

ינון אזולאי: התייעצות.

אלכס קושניר: ב-07.

ינון אזולאי: יכולת לנצל את הרגע הזה, לא הספקת.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

ענת מימון: לחילופין הסתייגות 9.

ינון אזולאי: התייעצות.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

ענת מימון: סיימנו עם הרביזיות להסתייגויות לסעיף 1.

אלכס קושניר: אני מעלה להצבעה את הרביזיה על סעיף מספר 1, מי בעד?

ינון אזולאי: לא שמעת את 'התייעצות', אבל בסדר.

ינון אזולאי: לא, אמרתי.

אלכס קושניר: מי נגד?

אלכס קושניר: אמרת?

ינון אזולאי: לא משנה, תמשיך הלאה.

ינון אזולאי: יש לנו מספיק.

ינון אזולאי: לא אושר.

ינון אזולאי: התייעצות.

אלכס קושניר: רגע, שנייה, בוא נגיד על מה.

ענת מימון: הסתייגות 10.

אלכס קושניר: הסתייגות 10, התייעצות.

אלכס קושניר: ב-14:12.

אלכס קושניר: אני מעלה את הרביזיה להצבעה.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

אלכס קושניר: אנחנו מקבלים פה החלטה ועדתית שאנחנו עובדים במקבצים של רביזיות בעניין של התייעצויות סיעתיות.

אלכס קושניר: זאת אומרת מגבילים את הכמות, בהסכמות של ינון אזולאי, נכון, ינון?

ינון אזולאי: איך הגעת לזה?

ינון אזולאי: בוא תסביר.

ינון אזולאי: לא הבנתי מה אתה רוצה.

ינון אזולאי: אלכס, חשבתי מילא היית מביא ארוחת צהריים ומדבר על זה, אבל ככה?

אלכס קושניר: כן, הרביזיה הבאה.

ענת מימון: הסתייגות 11.

ינון אזולאי: התייעצות.

אלכס קושניר: ב-17.

אלכס קושניר: מי בעד?

אלכס קושניר: מי נגד?

אלכס קושניר: לא אושר.

אלכס קושניר: הרביזיה לא התקבלה.

ענת מימון: להסתייגות 13.

ינון אזולאי: התייעצות.

אלכס קושניר: 22.

אלכס קושניר: אני מעלה את הרביזיה להצבעה, מי בעד?

אלכס קושניר: מי נגד?

אלכס קושניר: לא אושר.

אלכס קושניר: טוב, אנחנו יוצאים להפסקה בשביל ישיבות הסיעה, על המשך הישיבה אנחנו נודיע לכם בנפרד.